Zetak, Anestesia, Herdoil eta Koban taldeak, Hatortxu Rocken arituko direnen artean

Internet bidez egingo dute Hatortxu Rock jaialdia, abenduaren 26an, eta gaur jakinarazi dute zer talde eta musikarik parte hartuko duten.

Urte amaiera bakoitzean, 21 urtez, sakabanaketa politikaren ondorioei aurre egiteko Hatortxu Rock elkartasun jaialdiak milaka pertsona bildu ditu. Aurten, ordea, jaialdia beti bezala egitea ezinezkoa izango da; baina antolatzaileen esanetan, “inoiz baino beharrezkoagoa” izango da: “Errepresaliatu politikoen senideen beharra inoiz baino handiagoa da. Izan ere, dispertsio politikak gastu izugarriak sortzen ditu oraindik ere eta, aldiz, honi aurre egiteko diru sarrerak eten egin dira pandemiaren ondorioz”

Hori dela eta, egoerara egokitu, eta jaialdiari eutsiko diote. Batetik, María Antunez, Josu Erbiti, Joseba San Sebastian eta Gorka Pastor musikariek Euskal Herriko talde ezagunen hainbat abesti eguneratuko dituzte eta Xabi Solano, Zaloa Urain, Tomas Lizarazu, Nerea Urbizu, Claudia Rodríguez, Lorena Aisa, Francis Díez, Idoia Tapia, Sara Zozaya, Lide Hernando eta Alex Sardui musikarien laguntzarekin taularatuko dituzte.

Bestetik, Zetak, Anestesia, Herdoil eta Koban taldeek eta Little Martin Selektah & Juantxo Arakama & Nikotina hirukoteak haien lan berriak taularatuko dituzte. Horrez gain, Erika Olaizola aktorea eta Lander Garro zinemagileek ere haien ekarpena egingo diote ikuskizunari.

Hatortxu Rockeko antolatzaileek gogoratu dutenez, osasun krisiak "gogor kolpatu ditu" espetxeak eta bertan daudenen zein haien gertukoen eskubideak; trabak ugaritu egin dira. Bisitak murriztu egin dituzte eta ez dira gutxi izan milaka kilometro egin ostean haien senide edo laguna ikusi gabe etxera itzultzera behartu dituztenak. “Arrazoi bat gehiago, 32 urte eta gero, 16 heriotz eragin dituen sakabanaketa honekin amaitzeko", nabarmendu dute.

Sarrerek 12 euroko prezioa dute, eta Hatortxu Rock jaialdiaren webgunean daude eskuragai.


Depedrok kontzertua eskainiko du Azpeitian, abenduaren 15ean

Todo va a salir bien disko berria aurkeztuko du Depedrok. Haren aurretik, Jon Gurrutxaga eta Urbil Artola igoko dira agertokira, kulturgunea blues melodiez girotzera. 23:00etan hasiko dira emanaldiak, eta dagoeneko salgai daude kontzertuetarako sarrerak Sanagustin kulturgunean nahiz Kulturaz.eus webgunean.

2016ko azaroan ere kontzertua eskaini zuen Depedrok Sanagustinen. (Alberto Beloki) Depedro abeslari eta gitarra-jotzaileak Todo va a salir bien disko berria aurkeztuko du abenduaren 15ean, larunbatez, Azpeitiko Sanagustin kulturgunean. Haren aurretik, baina, Jon Gurrutxaga eta Urbil Artola igoko dira agertokira, kulturgunea blues melodiez girotzera. 23:00etan hasiko dira emanaldiak, eta dagoeneko salgai daude kontzertuetarako sarrerak Sanagustin kulturgunean nahiz Kulturaz.eus webgunean: aurrez, hamabost euro ordaindu beharko dira; egunean, bertan, berriz, hamazortzi euro. Depedrok hainbat abeslari ezagunen kolaborazioarekin osatu du lan berria. Bilduma horren grabaketan parte hartu dute, besteak beste, Luz Casalek, Amparo Sanchezek, Fuel Fandangok, Izelek, Jairo Zabalak zein Coque Mallak. https://www.youtube.com/watch?v=nVQ-aAwSwd4 Jon Gurrutxagak, berriz, Kateak diskoa aurkeztuko du abenduaren 15ean, Urbil Artolaren laguntzarekin. Musikagintzan bi hamarkada betetzeko bidean da Jon Gurrutxaga; izan ere, Arima Beltza taldean hasi zuen ibilbidea, eta geroztik, hainbat musika proiektutan parte hartu du. Hain zuzen ere, 2010ean Jon & Sugramas diskoa kaleratu zuen, eta handik lau urtera Hitz lauz lana. https://www.youtube.com/watch?v=epNRbY54Ork


Mommy

Urte berriarekin bueltan da Paradisu Zinema ekimena. Hasteko, igande honetan, hilaren 13an Xavier Dolan zinemagile kanadiarraren Mommy filma emango dute Torreberri Gaztetxean. Saioa 18:30ean hasiko da.


Punk-rock doinuak nagusituko dira Andramaixetan, Gatzagan

Leintz Gatzagako Udala ari da iraileko bigarren asteburuan ospatuko dituzten Andramixetako programa osatzen. Hori horrela, oraindik ez dute jaietako egitaraua jendaurrean zabaldu, baina, irailaren 9an izango dituzten berri eman dute sare sozialen bitartez. Sofokaos, Rebel Noise, Berandu baino lehen eta Neallta Fola taldeak izango dira, 22:30ean hasita, Herriko Plazan.

Sofokaos

Sofokaos talde iruindarrak punk-rock doinuak eroango ditu Gatzagara. Antsoaingo taldeak Eromenarekin dantzan, Erlojuaren orratzak, Gutun berria, Memorian… kantuak eskainiko ditu, gehienak, riff azkarrekin betetakoak, eta ikus-entzuleak dantzan jartzeko modukoak.

Rebel Noise

Aimar Iturricastillo abeslari oñatiarrak, Oihan Azkarate baxu-jotzaile aramaioarrak, Manex Bakero bateria-jole arrasatearrak, eta Unax Iñarra eta Andoni Agirre gitarra-jotzaile eta korulari arrasatearrek osatzen dute Rebel Noise. Boskotea berriz izango da Gatzagako plazan jarriko duten oholtza gainean, eta talde gaztea den arren, gogor emateko gertu izango dira beste behin.

Berandu baino lehen

Debagoieneko Berandu baino lehen taldeak ere eskainiko du kontzertua. Euskarazko abesti propioak eta bertsioak eskainiko dituzte, distortsio handirik gabeko gitarra-hotsek lagunduta, eta kantuei erritmo azkarra emanda.

Neallta Fola

Gorka Uriarte Kanutillo-k, Karlos Lopez Karlote-k eta Ander Moreno Morenito-k borobilduko dute punk-rock festa, Gatzagan. Zenbait urtez taldea deseginda egon ostean, emanaldi batzuk eskaintzeko batu ziren, eta, orain arte bailaran eman dituzten emanaldietan demostratu duten moduan, seguru ez dutela hutsik egingo eta gustuko saioa izango dela bertaratzen direnentzako.


Sanpedro eta sanmartzial jaiak antolatzen ari da jada Irungo Udala

Sanpedro eta sanmartzial jaien antolaketa lanetan dabil Irungo Udaleko Kultura arloa. Ildo horretan, txosnak esleitzeko prozesua martxan da; hiriko taldeak oholtzara igotzeko eskaera orria ere argitaratu dute; bide publikoko salmenta postua jartzeko eskaria egin daiteke; eta jaietako kartel proposamena bidali daiteke ere. Informazio eta formulario guztiak lotura honetan topa daitezke.

Kontzertuak

Beste urteetan bezala hiriko taldeei oholtza eskainiko diete eta apirilaren 18ra bitarte aurkez dezakete talde interesdunek haien burua. Izena emateko udalaren orrialdean dagoen formularioa bete behar da. Behin beteta, helbide elektroniko honetara bidali behar dute dokumentua, eta azken urratsa herritarren bozketa izango da.

Taldeek baldintza batzuk bete behar dituzte aukeraketan parte hartzeko:

Kideen % 50 Irunen jaiotakoa izan behar da edo Irunen erroldatuta egon behar dute edo egon behar izan dira.

60 minutuko errepertorioa ziurtatu behar dute.

Talde bakoitzak 1.200,00 euro + BEZa kobratuko du.

Kartel lehiaketa

Atzo ireki zuten San Pedro eta San Martzial jaiak iragartzeko kartelaren lehiaketa eta hilaren 21a arte egongo da lanak aurkezteko aukera. Epaimahaia “kultura, diseinu, arte eta komunikazio munduko profesionalek” osatuko dutela adierazi du Kultura arloak eta haien ardura izango da lehen aukeraketa egitea.

40 kartel baino gehiago aurkezten badira, bostetik hamar obrara bitartean sartuko dira finalean. Aldiz, 40 kartel baino gutxiago aurkezten badira, bost izango dira finalera sailkatuko direnak. Azken erabakia herritarrena izango da, bozketa bidez.

Kartel irabazlearen egileak 1.200 euro irabaziko ditu eta 300 euroko accesit bat ere emango diote. Bestalde, kartelean nahi eta nahiez agertu beharko dira honako datu hauek: Irun; San Pedro-San Martzial 2023; eta Ekaina-Junio.

Obrak Amaia KZn aurkeztu behar dira, asteartetik larunbatera bitartean, 18:00etatik 21:00etara, eta igandetan 11:30etik 13:30era. Astelehenean itxita egongo da kultur zentroa.

Txosnak

Martxan dagoen beste prozesuetako bat txosnak esleitzekoa da. Entitate interesdunek Udalaren egoitza elektronikoaren bidez aurkez ditzakete eskaerak, www.irun.org/sac helbidean, apirilaren 21era bitartean. Aukeraketa, beste urteetan egin gisan, zozketa bidez egingo da.

Eskaera egiteko baldintzetako bat zozketa-ekitaldira ordezkari bat joatea da eta pertsona horrek harreman zuzena izango du koordinazio lanak egiteko udal teknikariekin arazoren bat egonez gero. Bestetik, elkarteak bi urteko ibilbidea izan behar du Irunen.

Ikastetxeen kasuan, eskaerarekin batera ikastetxeko zuzendariaren edota ikasketa-buruaren baimena beharko dute. Ikastetxe bakoitzeko eskaera bakarra onartuko dela azaldu du udalak.

Bide publikoko salmenta postuak

Maiatzaren 12ra arte dute salmentarako postuak jartzeko eskaria egiteko, globo ibiltariek baimena eskatzeko eta food truck delako jatetxea jartzeko eskaera egiteko. Eskaeran adierazi beharko dute salmentarako produktuen ezaugarriak zeintzuk diren eta eskatutako postu mota.

Udala arduratuko da etxolak jartzeaz eta gehienez ere 12 etxola jarriko dituzte, horietatik 9 bakunak eta 3 bikoitzak. Jatetxe ibiltarien kasuan, bi posturi emango diote esleipena.


Mendiolara bizikleta martxa eta 'zer egin gurutzearekin?' solasaldia

Adurtzako jaien egitarauaren barruan eztabaida, aurkezpen, DJ, jolasak, kontzertuak eta bestelako hitzordu mordoa antolatu dituzte.


Herri arteko folklore jaialdia egingo dute larunbatean Urretxun

Larunbatean herri arteko folklore jaialdiaren 33. edizioa egingo dute Urretxun. Indiako Shivam Nrutya Cultural Academy taldeak, Grupo Folclorico Costa Ricak, Asociacion Cultural Xeitura de Esteirok (Galizia), Oñatiko Oñatzek eta Urretxuko Lurrak parte hartuko dute.

10:00etan folklore azoka egingo dute Gernikako Arbola plazan (Euskal Jaiarako materiala lortzeko aukera ezin hobea). 12:00etan taldeei harrera egingo diete udaletxean. 13:00etan munduko dantzak ikasteko aukera egongo da Gernikako Arbola plazan jaialdian parte hartuko duten taldeen eskutik. 18:30ean folklore jaialdia egingo dute toki berean. Gainera, argazki lehiaketa egongo da.

Argazki lehiaketako oinarriak


Hegaztien talkei irtenbidea ematea eskatu du Eguzkik

Hamaika txorik, batez ere intsektujalek, Tolosako Zerkausiko kristalaren kontra talka egiten jarraitzen dutela salatu du talde ekologistak.

Azken hamar urteotan dozenaka hegazti aurkitu dituzte hilik, hala nola, txinbo kaskabeltzak, txio arruntak, zozoak, enarak edota txolarreak. Azkena, orain dela egun batzuk, aitz-enara bat izan zen. «Txori espezie hauek eltxoen izurriteak eragozteko duten garrantzia eta kristalaren kontrako talkak saihesteko edota gutxitzeko moduak egon badaudela kontuan izanik, zenbat txori gehiagok hil behar dute Udaleko Ingurumen Sailak neurriak har ditzan?», esan dute.

Hamaika txorik, batez ere intsektujalek, jarraitzen dute Tolosako Zerkausiko kristalaren kontra talka egiten. Azken hamar urteotan dozenaka aurkitu ditugu hilik, hala nola, txinbo kaskabeltzak, txio arruntak, zozoak, enarak edota txorlarreak. Azkena, orain dela egun batzuk, ... pic.twitter.com/hpQyP2bfaZ — Eguzki (@EguzkiEH) July 1, 2023


Zortzi erakusketa hartuko ditu aurten Bilboko Azkuna zentroak

Erakusketez gainera, beste 200 jarduera baino gehiago programatu dituzte.

«Errekor urtea izan da 2022a: markak hautsi ditugu kuantitatiboki eta kualitatiboki». Pozik agertu da Fernando Perez Bilboko Azkuna zentroko zuzendaria gaur goizean Bilbon egindako agerraldian. Aretoak azken urtean izan duen hazkundea nabarmendu du: 2019ko bisitari kopurua berreskuratu dute. Aurten ere bide beretik jarraitzeko asmoa dutela aurreratu du zuzendariak, eta, horretarako, 200 jardueratik gora eta zortzi erakusketa programatu ditu zentroak 2023rako.

Erakusketa Aretoan egingo dituzte erakusketa horietako bi. Lehenengoa Somewhere From Here to Heaven izango da, eta apirilaren 16ra arte egongo da ikusgai. Bruce Baillie zinemagilearen ibilbidean oinarritutako ikus-entzunezko erakusketa bat da, eta haren lana testuinguruan jartzeko baliabideak ematen ditu. Ekainean, berriz, Decrecer aurkeztuko dute. Bene Bergado eskultorearen erakusketa proiektu bat izango da, eta Juan Luis Moraza arituko da komisario lanetan. Egungo gizartean erregai fosilek eragindako ekoizpenaren eta kontsumoaren hazkunde mugagabea kontuan harturik, kantitate horiek murriztu beharraz dihardu erakusketak.

Haren ondotik erakutsiko dute, besteak beste, The Artwork As a Living System (1992-2022). Christa Sommerer eta Laurent Mignonneau artisten atzera begirakoa izango da. Mediateka Galeriak, berriz, Zientzia frikzioa erakusketa hartuko du, Maria Ptqk-k komisario duela.

Halaber, aurtengo proiektuen artean egongo dira, beste behin, Gutun Zuria Bilboko Letren Nazioarteko Jaialdia –martxoaren 28tik apirilaren 1era–, eta Prototipoak Forma Artistiko Berrien Nazioarteko Topaketa, maiatzaren 30etik aurrera. Era berean, Azkuna zentroak nazioarteko bi sinposio ere antolatu ditu: Uhina gogoan proiektua eta Komisariotzaren Nazioarteko Sinposioa erakusketaren entsegua.

Arte eszenikoei dagokienez, indar handia hartuko dute aurtengo programazioan. EszenAZ arte eszenikoen denboraldia martxoan abiatuko da, eta hamabi ikuskizun erakutsiko dituzte jaialdian. Bestalde, zinemaren zentroa ere bada Azkuna zentroa. Urtero legez, Zinemaldiko filmetako batzuk proiektatuko dira zentroan, eta esperimentazioa izango da ardatz nagusia.

Guztira, 100 artistak eta sortzailek baino gehiagok osatuko dute Azkuna zentroko komunitate artistikoa.

Nazioartera begira

Aurtengo programazioarekin batera, apustu sendo bat egingo du Azkuna zentroak: nazioartera egingo du jauzi. Horretarako, Europako zenbait proiekturekin sareak ehuntzen ari dira jada: arte eszenikoen ekoizpenaren inguruko ACuTe Culture Testbeds for Performing Art and New Techology proiekturen lau egoitza kudeatuko ditu Azkuna zentroak. Eta, aldi berean, Anberes, Bordele, Oporto eta Rotterdamekin sinergia berriak sortzeko, Harbours for Arts & Culture proiektua jarri dute abian.

Publiko berria

Joan den urteari dagokionez, balantzea positiboa izan da: bi milioi bisitari baino gehiago izan ditu zentroak guztira. Ahots bat Erausorentzat. Trans garai baterako epilogoa erakusketarik ikusi da gehien; 27.000 bisitari izan ditu. Horrez gainera, ikusleria berria erakartzea ere lortu du aretoak, formatu berriei esker. Besteak beste, arrakastatsuak izan dira zentroaren online programazioa eta AZ Irratiko podcastak.


Urmaiz abesbatzaren itzulera eszenatokietara

Ormaiztegiko Urmaiz abesbatza eszenatokietara itzuliko da bihar, bi urteko etenaren ondoren. Ormaiztegiko San Andres elizan Karl Jenkins-en Stabat Mater lana aurkeztuko dute, 19:00etan, Miranda de Ebroko Orbe ahots-taldearekin eta Arabako koro sinfonikoarekin batera, Alicia Manceras Flores bakarlari gisa. Alberto Saez Puente Urmaiz-en zuzendariak azaldu duenez, pandemia aurretik martxan jarritako proiektua izan zen, baina ezin izan dute orain arte egin.

Hiru leku ezberdinetan aurkeztuko dute Jenkins-ek 2008an konposatutako Stabat Mater-a. Igandean, Miranda de Ebroko Apolo antzokian izango da, eta apirilaren 2an, aldiz, Gasteizko Jesus Guridi kontserbatorioan. 12 zenbakitan banatutako obra da, ordubeteko iraupena duena. «Hiru formazio elkartu gara, 80 bat ahotsekin. Zenbaki guztiak talde instrumental baten laguntzaz egingo ditugu, hari-instumentuekin, haize-intsrumentuekin eta perkusioarekin».

Abesteko «gogotsu»

Urmaiz abesbatzaren zuzendaria izateaz gain, Arabako koro sinfonikoa ere Saezek berak zuzentzen du. Orbe ahots-taldea, berriz, Maria Teresa Diez-ek zuzentzen du. Bi urte ia entsegatu gabe egon dira eta proiektuari gogoz heldu diote hiru formazioek: «Proiektu hau pandemia aurretik hasi ginen kudeatzen. Gogotsu gaude berriz ere abesteko, eta are gehiago gainera halako zailtasuna eta neurria duen lan batekin». Azken bi urteetan telematikoki egin izan dituzten entseguek harremana ez galtzeko balio izan dute. Bihar berriro zapalduko dute eszenatokia abesteko, Ormaiztegin bertan. Gasteizko Santa Clara elizan egin dute entsegu orokorra.

Azkena izan daiteke

Saez-en agurra izan daiteke Urmaiz abesbatzaren zuzendari bezala. «Amaiera bikaina izango da. Bilbon bizi naiz eta jarraitzea konplikatua zen. Gero batek daki zer gerta daitekeen, baina printzipioz azkena izango da. Zuzendari gisa hasi nintzen baina lagun talde bat sortu dugu».


Irreal, Tensö, Reclusion eta Cuero

Orbeko Etxearen 21. urteurrenaren ospakizunen barruan.


Abiatu da "Erremontari" saioaren hirugarren denboraldia

Sei bikotez osaturiko ligaxka itxurako txapelketa izango da, eta ekainaren 12an amaituko da, finala jokatuta. Erremontearen historian lehen aldiz, partidak set formatuan jokatuko dira.

"Erremontari" saioaren erremonte-lehiaketa bueltan da, hirugarren urtez, ETBko pantailetara. Aurreko urteetan bezala, Hernaniko Galarreta frontoiak astelehenero hartuko ditu apirilaren 17an hasi eta ekainaren 12ra arte jokatuko den XIII. Sagardoaren Txapelketako partidak.

Sei bikote arituko dira bertan, eta bakoitzak sagardotegi bat ordezkatuko du:

Urriza-Martirena (Alorrenea)

Goikoetxea V-Barrenetxea IV (Oialume Zar)

Aldabe-Azpiroz (Petritegi)

Segurola-Juanenea (Bereziartua)

Ansa II-Zaldua (Aburuza)

Ezkurra II-Zubiri (Gurutzeta)

Partidak set formatuan eta puntuaketa eredu berria

Hasiera batean, denek denen aurka jokatuko dute zazpi jardunaldiko ligaxka batean. Egun hauetan jokatuko dira partidak: apirilaren 17an eta 24an eta maiatzaren 1ean, 8an, 15ean, 22an eta 29an.

Aurtengo berritasunetako bat partidak set formatuan jokatuko direla izango da, 15 tantoko bi set jokatuko baitituzte. Dena den, bikote bakoitzak set bat irabaziz gero, hirugarren set erabakigarria jokatuko da 5 tantora, norgehiagoka nork irabazi duen zehazteko.

Bestalde, ligaxkako puntuazio sistema honako hau izango da:

· Partida bi setetan irabaziz gero (2-0): 4 puntu.

· Partida hirugarren setean irabaziz gero (2-1): 3 puntu.

· Partida hirugarren setean galduz gero (1-2): 1 puntu.

· Partida bi setetan galduz gero (0-2): 0 puntu.

· Partida bi setetan galduz gero eta bien artean 16 tanto egin ezean (0-2): -1 puntu.

Finalerdiak, ekainaren 5ean

Ligaxka amaitzen denean, sailkapeneko lehen lau postuetan geratzen diren bikoteek jokatuko dituzte finalerdietako neurketak, jardunaldi bakarrean; ekainaren 5ean, hain zuzen ere.

Hala, sailkapeneko lehen postua eskuratzen duen bikoak laugarren tokian sailkatu den bikotea izango du aurkari finalaurrekoetan. Ondorioz, bigarren eta hirugarren sailkatuek elkarren aurka jardungo dute.

Bi finalerdietako irabazleak sailkatuko dira ekainaren 12rako aurreikusita dagoen finalera.

Txapelketa guztia ETB1en eta eitb.eus-en ikusi ahal izango da, astelehenero, 22:30etik aurrera.

Adimen artifiziala, presente programan

"Erremontari"ren hirugarren edizioak dakarren beste berritasunetako bat adimen artifizialaren bidez sortutako abatar bat izango da, astelehenero lehiaketaren xehetasunak publikoari hurbilduko dizkiona. Horrela, bera arduratuko da txapelketako datuak, deskribapenak eta emaitzak emateaz.

Apirilaren 10ean aurkeztu dute programa, eta aipatu abatarra ezagutzera emateko ere balio izan du; izan ere, bideo honetan ikus daitekeenez, berak jakinarazi ditu denboraldi berriaren nondik norakoak.


Askatasuna txirikordatan

Karibeko emakume esklaboek elkarri ilekordak egiten zizkieten buruan, plantazio inguruetako ibilaldietan ikusitako erliebea gogoan hartuta; eta marrazki haien bidez, ugazaben susmorik piztu gabe, iheslarientzako mapa osatzen zuten.

Granadako Erresuma Berria, XVI. mendearen amaiera. Espainiako koroarentzat ihes egindako esklaboak, zimarroiak, geroz eta arazo handiagoa ziren Karibe aldeko lurretan. Afrikar esklaboek ihes egitean nagusiek eskulana galtzen zuten; hasieran, aleka-aleka. Baina zimarroiak geroz eta hobeto antolatu ziren. Palenque edo quilombo izeneko komunitateetan bildu ziren; etxaldeak eta plantazioak erasotzen zituzten, esklaboak askatzeko; eraso horietan hornigaiak lapurtzen zituzten; kontrabandoan aritzen ziren piratekin nahiz merkatari europarrekin… Espainiarrak saiatu ziren hainbat espedizioren bidez palenqueak topatu eta suntsitzen, baina zimarroiek nahiz oraindik esklabo zirenek askoz hobeto ezagutzen zituzten inguruko oihan trinkoa eta erliebe malkartsua. Horregatik, behin baino gehiagotan espainiarrek zimarroiekin negoziatu behar izan zuten. Zimarroiak hobeto moldatzen ziren inguru haietan, besteak beste, kartografia metodo berezi bat garatu zutelako, denen bistan, baina ezkutuan.

Granada Berriko esklaboak ez ziren bakarrak izan Afrikan, aske zirenean, zituzten ohiturei ahal zen neurrian eusten. Beste leku batzuetan ere ilea txirikorda bihurrietan biltzen jarraitu zuten, nola edo hala identitateari eutsi nahian. Baina Karibeko esklabo horiek buruko marrazki haiei beste erabilera bat eman zieten. Emakumeek egiten zizkieten elkarri ilekordak eta, gainera, emakumezko esklaboei gizonezkoei baino askatasun handixeagoa uzten zieten plantazioen inguruetan ibiltzeko, itxuraz arrisku gutxiago zutelako. Hala, etxaldetik urruntzeko aukera zutenean, erliebeari erreparatzen zioten, errekei, landarediari, edozein motatako mugarriri… eta, ikusitakoa eta ibilitakoa gogoan hartuta, elementu horiek txirikordetan marrazten zizkieten elkarri, ugazaben susmorik piztu gabe, iheslarientzako mapa bat osatuz.

Gainera, diotenez, txirikordak egitean plantaziotik lapurtutako haziak gordetzen zituzten ile artean, gero palenque askeetan ereiteko.


Durangoko pentsiodunek manifestazioa egingo dute zapatuan "pentsio publikoak eta duinak" aldarrikatzeko

Durangoko pentsiodunen mugimenduak manifestazioa egingo du zapatuan. Andra Maritik irtengo dute eguerdiko 12:00etan. Eskualdeko gainontzeko herrietan ere mobilizazioak deitu dituzte. Mobilizatzeko "inoiz baino arrazoi gehiago" dituztela esan dute.

Durangoko pentsiodunek agerraldia egin dute gaur. Kalera irten eta mobilizatzeko "inoiz baino arrazoi gehiago" dituztela adierazi dute. "Toledoko Itunaren gomendioek agerian utzi dute gezur handia dela Gizarte Segurantza publikoa jasanezina dela. Botere ekonomikoen diskurtsoa onartzen da, garrantzia handiko gaiak bazterrean utzita, hala nola, enplegu egonkorra eta kalitatezkoa sortzea, eta, ekonomiaren produktibitatearen gehikuntzen bidezko birbanaketa". Horregatik, 2010eko eta 2012ko lan-erreformak indargabetzea, gutxieneko soldata 1.200an ezartzea, eta erreforma fiskal sakona eskatuko dituzte, "gehien dutenek gehiago ordaindu dezaten".

Hainbat herritan eta hainbat kolektiborekin

Durangoko pentsiodunen mugimendua ez da zapatuan mobilizatuko den bakarra izango. Elorriokoek eta Zaldibarkoek ere kalera irtengo dute. Elorrioko manifestazioa 12:00etan izango da; Zaldibarkoa, berriz, 13:00ean. Iurretan eta Zornotzan, aldiz, kontzentrazioak egingo dituzte 12:00etan. Berriztar batzuek Elorrioko mobilizaziora joko dute; beste berriztar batzuek, Durangokora.

Pentsiodunekin batera mugimendu feminista, gazteria eta eragile sindikalak ere izango dira manifestazioan.


Udazken kulturala

Esanezin (Altzagarate) bakarlariaren kontzertua. Aurretik erreserbatu behar da.


Leticia Canales: "Helburua lortuta, oso pozik"

Leticia Canalesek Europako surf txapelketa irabazi du

Leticia Canalesek Europako surf txapelketa irabazi du.


Etxeratze aginduan Kantabria eta Euskadiren arteko koordinazioa eskatu du Revillak

Haren ustez, Urkulluk etxeratze agindua gauerdia orduko ezarriko balu, areagotu egingo lirateke Euskadi eta Kantabria arteko joan-etorriak.

Mugakide diren autonomia erkidegoen arteko koordinazioa defendatu du Miguel Angel Revilla Kantabriako presidenteak astelehen honetan, birusari aurre egiteko. Hain zuzen ere, haren hitzetan, interesgarria litzateke mugakide diren erkidegoek etxeratze agindua ordu berean ezartzea, eta horixe bera eskatu dio Iñigo Urkullu lehendakariari.

Gauerditik 06:00etara murriztuko dute mugikortasuna Kantabrian, ostalaritzan ondorioak arintze aldera. Izan ere, 23:00etan itxiko dituzte taberna eta jatetxeak bertan.

Presidenteen Biltzarra bukatutakoan eman duen prentsaurrekoan, Revillak esan du ez litzatekeela zentzuzkoa izango etxeratze agindua 23:00etan ezartzea, jatetxeek ordu horretan itxiko badute.

Kantabriako presidenteak aurreratu du dagoeneko hitz egin duela Iñigo Urkullu lehendakariarekin, eta Euskadirako ere "antzeko neurriak" eskatu dizkiola.

Revillaren esanetan, Urkulluk etxeratze agindua gauerdia orduko ezarriko balu, areagotu egingo lirateke Euskadi eta Kantabria arteko joan-etorriak, batez ere, asteburuetan.

Igandean alarma egoeraren alde agertu zen Revilla, eta gaur argi utzi du garrantzitsuena ez dela "epea, edukia baizik", alegia, dekretu berriak ez duela autonomia erkidegoetan mugarik jartzen.


Bevinek irabazi du Romandiako Tourreko hirugarren etapa, esprintean

Rohan Dennisek liderraren elastikoarekin egingo dio aurre Suitzako probako laugarren etapa erabakigarriari.

Patrick Bevin (Israel Premier Tech) zeelandaberritarrak irabazi du Romandiako Tourreko hirugarren etapa, Valbroyen hasi eta amaitu dena (165,1 kilometro). Rohan Dennis (Jumbo Visma) australiarrak lidergoari eutsi dio mendiko etapa nagusiaren bezperan.

Ailegaera nahasi batean, zeinetan talde batek ere ez duen behar adineko kontrolik ezarri esprinta antolatzeko garaian, Bevin (Taupo, 31 urte) ondo kokatuta iritsi da azken bihurgunera, eta helmugako marra lehen tokian igarotzeko gaitasuna erakutsi du besoak altxatzeko.

Zeelanda Berriko txirrindulariak, Turkiako Itzulia irabazi berri duenak, garaipena lortu du Ethan Hayter britainiarrari (Ineos) eta Rohan Dennis australiarrari abiaduragatik irabazita.

Modu horretan, Dennisek liderraren elastikoarekin ekingo dio larunbateko etapa erabakigarriari. Jumboko txirrindulariak 14 segundo ateratzen dizkio Bevini eta 18 Felix Grobschaitner austriarrari. Eguraldi txarra egotea aurreikusita dago, eta sailkapen nagusian lider aldaketa espero da.

HIRUGARREN ETAPAREN SAILKAPENA:

1 - BEVIN Patrick (Israel) 3:53:27

2 - HAYTER Ethan (INEOS) d.b.

3 - DENNIS Rohan (Jumbo) d.b.

4 - SMITH Dion (BikeExchange) d.b.

5 - HERMANS Quinten (Intermarché) d.b.

6 - CARUSO Damiano (Bahrain) d.b.

7 - FISHER-BLACK Finn (UAE) d.b.

8 - GROßSCHARTNER Felix (BORA) d.b.

9 - ARNDT Nikias (Team DSM) d.b.

10 - HONORÉ Mikkel Frølich (Quick-Step) d.b.

CLASIFICACIÓN GENERAL:

1 - DENNIS Rohan (Jumbo) 12:28:06

2 - BEVIN Patrick (Israel) +0:14

3 - GROßSCHARTNER Felix (BORA) +0:18

4 - SCHMID Mauro (Quick-Step) +0:22

5 - TEUNS Dylan (Bahrain) d.b.

6 - AYUSO Juan (UAE) d.b.

7 - HONORÉ Mikkel Frølich (Quick-Step) d.b.

8 - MCNULTY Brandon (UAE) +0:25

9 - VLASOV Aleksandr (BORA) +0:27

10 - HIRSCHI Marc (UAE) +0:28


Rober-Egaña eta Gandiaga anaiak bikoteek irabazi dituzte Beteranoen Txapelketako asteburuko partidak

Beteranoen Esku Pilota Txapelketako partida bi jokatu dituzte domekan [urtarrilak 23] Lekeitioko trinketean. Hirugarren partida ez zen jokatu, aurrekoan Praderak min hartu zuelako eta Malaxek (Mendaro) eta Madariagak (Eibar) entrenatzeko baliatu zuten tarte hori.

Rober (Bergara)-Egaña (Mendaro) eta Astigarraga (Deba)-Beraza (Elgoibar) bikoteen artean jokatutako lehenengo partidan bergararra eta mendaroarra izan ziren nagusi. Naiz eta galtzen hasi irabazleek errez menperatu zituzten txapelketako beteranoenak.

Roberrek, sakez eta pilotari abiadura emanez, ez zuen aurkaririk eduki, eta laster batean joan ziren aurrera markagailuan 10-3an jarriz. Asti eta Beraza saiatu ziren, eta tanto politak ere egin zituzten, baina markagailuan abantaila handiegia zeukaten partidari buelta emateko. “Galtzaileak egindako tanto politena, Berazak egindakoa izan dugu. 11. jokaldian defentsan bikain aritu dira estutasunak pasatzen eta elgoibartarrak eskuman pilota hartu duenean, maisutasunez txaflanera bota eta tantoa bukatu du”, azaldu dute txapelketaren antolatzaileek. Hala ere, irabazleak ere ez ziren atzean gelditu, eta Roberrek 28. frailean sartuta, txalo zaparrada jaso zuen. Egañak, atzean, ondo babesten aurrelaria, errez eraman zuen partida, eta gainera, animo eta agindu egokiak eman zion Roberri bere joko guztia atera zezan.

Bigarren neurketan ere tanto politak egin zituzten Gandiaga anaiak (Berriatua) eta Martin-Foster lekeitiarrek. Aurreko txapelketako irabazleak ziren faboritoak, eta irabaziz hasi zuten domekako partida ere. Lehen sakean lortu zuen lehen tantua Eñaut Gandiagak, eta berehala jarri ziren 5-1era markagailuan. Berriatuarrek 14-6ko abantaila eskuratu zuten, baina Martin erasoan hasi eta sareagaz, txaflanagaz eta frailiagaz baliatuz, abantaila murriztea lortu eta 14-12 jarri ziren bikoteak. 23-20 ere hurreratu ziren Fosterrek sarera bidalitako pilotari esker, baina, Gandiaga anaiek berriro abantaila hartu eta 27-22 jartzea lortu zuten.

Bazirudien lekeitiarrak partidari buelta emateko gai izango zirela, baina Martinek sake motza atera eta berriatuarrek 28. tatoa egitea ahalbidetu zuen. Eñautek sakea aprobetxatuta, sarera bideratu zuen pilota 29. tantoa eginez, eta jarraian ailegatu zen eta 30. tantoa ere, jarraian egin zuten, pilota indarrez eskerrera bidalita.

Aste honetan ondorengo partida jokatuko dira:

Urtarrilaren 27an (Eguena) 20:00etan : Rober-Egaña/Martin-Foster

Urtarrilaren 28an (Barikua) 19:00etan : Gandiaga anaiak/Malax-Madariaga

Urtarrilaren 30ean (Domeka) 10:00etan : Asti-Beraza/Malax Madariaga

Urtarrilaren 30ean (Domeka) 11:00etan : Gandiaga anaiak /Jaunarena – Pradera


Txatxilipurdik Garaion Sorgingunean abiatu du ikasturte berria

Txatxilipurdi Elkarteko langile zein bazkide boluntarioek elkarrekin eman diote hasiera lan urte berriari Ozetako Garaion Sorgingunean (Araba). "Erronkaz beterik datorkigu 29. ikasturtea eta prest gaude hazi berriak landatuz etorkizuneko uztak jasotzeko", nabarmendu dute.

Aurten ere aisialdi hezitzaile euskalduna lanabes hartuta eta gozamena zein jolasa oinarri izanik, zutabe dituzten balioen transmisio lanean jarraituko dutela adierazi dute elkartetik. "Euskaltzaletasuna, feminismoa, parte-hartzea, aniztasuna, inklusioa eta heziketa berdea dira hauek".

Sorgunetik abiatuz, Arrasatetik jardungo dutela diote, "betiere eskualdearekiko dugun ardura zein begirada kontuan izanik". Era berean, sormenari eta berrikuntzari ere ezin izan dituzte aipatu gabe utzi, Txatxilipurdiren izaeraren "ezaugarri garrantzitsuak" direla uste baitute. "Hau horrela, herritar zein eragile orok, gure elkarteko ateak irekita izango ditu gure berri jaso eta elkarrekin amestu zein elkarlanean jarduteko", gaineratu dute.


Afektuzko harremanetan ditugun beharrak

Richard Erskine-ek harremanetan ditugun beharrak formulatu zituen eta hemen, iraupen luzeko erlazioetan nola diren ikusiko dugu.

Segurtasuna eta zintzotasuna. Ezinbestekotzat jotzen da estabilitatea, hau da, bestearen beharra dugunean berarekin kontatu ahal izatea. Sentitzen dena argi adierazteko aukera izatea eta mugak errespetuz jartzeko aukera.

Harremanean garrantzitsuak garela onartzea. Harreman batzuetan definizioa falta da eta ez da aitortzen besteak norbere bizitzan duen lekua. Horrek, lotura urratu dezake. Errekonozimendua eman eta jasotzea garrantzitsua da. Baita, besteaz atsegin duguna esatea, edota guk dugun berezitasun hori balioan jartzea.

Elkar zaintza. Elkar entzutea. Babesa. Nahiz eta bakoitza bere buruaz arduratzeko gai izango den, ondokoaren arreta, begirada positiboa eta hanka sartzen dugunean onartuak izaten jarraitzea ezinbestekoa dugu. Eta hau guztia modu egonkorrean izateak balio handia du.

Besteak gu sentitzea, gu bestearen errealitatean murgiltzea. Norbere esperientzia partekatzean besteak gurekin sintonizatzea, konplizitatetik, ulermenetik, hurbil, burbuila berean bagina bezala.

Norbera den bezalakoa izatea, autentikoa, naturala. Emozionalki eta fisikoki aske sentitzea, kritikatua izan gabe, lotsarik gabe, epaitua izan gabe, baldintzarik gabe. Elkarren errespetua oinarri izanik.

Bestearengan eragina izan. Adierazpen edo jokabide baten ondorioz, besteak erreakzionatzea. Ikusia sentitzea. Adibidez, ilea moztean, bestea ohartzea, edo jaki goxo bat prestatzean, balioan jartzea. Lorpenen aurrean, elkarrekin ospatzea. Elkar txalotzea.

Besteak aurrea har dezala. Besteak ez luke zain egon beharko guk hau edo beste egiteko beti. Baizik eta bere kabuz iniziatiba hartzea oso baloratua da. Ezin dugu sentitu beti harremanean tiraka goazela. Edo beti zama bat garela. Arlo erotikoan ere, hau gako garrantzitsua da.

Sentimenduak adieraztea. Harreman guztietan, maitatua, onartua, mirestua, goraipatua edo kontuan hartua sentitzea oinarrizkoa da. Eta horretarako, maitasun sentimenduak adieraztea berebizikoa dugu.

Betetzen al dira behar guzti hauek zure harreman garrantzitsuetan?


Basque team taldeko kirolariak Lezaman biziko dira aldi baterako

Athletic Club eta Basque team erakundeek hitzarmena sinatu dute, kirolari bekadun batzuk talde zuri-gorriaren Lezamako egoitzan bizitzeko. Lehenengo eta behin, hauek sartu dira Lezaman: Odei Jainaga xabalina jaurtitzailea eta Hamid Ben Daoud maratoilaria, Hassan Redad bere entrenatzaileak lagunduta. Urtarrilaren 10etik aurrera, lau surflarik hartuko dute ostatu Txorierrin: Ariane Ochoa, Janire Gonzalez Etxabarri, Ruben Vitoria eta Bitor Garitaonandia. “Denak dira izarrak, tartanean, asfaltoan eta uretan, eta ziur laster emaitza arrakastatsuak lortuko dituztela”, esan dute prentsa-oharrean.

Basque Team Zentroa Faduran dago, Getxon, eta laster eraikina berritzeko lanak hasiko dira; beraz, bertan bizi diren kirolari bekadunek beste leku batera joan behar izan dute aldi baterako. Basque Teamen esanetan, Athleticen egoitza oso leku aproposa da kirolari gazteak hartzeko, “Lezaman hazten diren beheko mailetako futbolarien beharrizanekin bateragarriak diren gelak eta zerbitzuak baititu”.


Igantziko bestak 2000. urtean: bezperako txupinazoa eta San Migel egunekoak

Duela 22 urteko San Migel eguna ortziralearekin egokitu zen eta, asteburua pare-parean izaki, ederki baliatu zuten aukera igantziarrek eta bisitariek udako bestei despedida emateko. Ekitaldi garrantzitsuenak grabatu ondotik, TTIPI-TTAPA TELEBISTAk bi erreportaje emititu zituen. Hauxe da lehenbizikoa.


"Lanera goazen bakoitzean beldurrez goaz"

Zaintza greban dago gaur. ELAk deituta, elkarretaratzea egin dute Tolosako Trianguloan. Hemen bertan esandakoa:


Mirari Etxeberria (Iruñeko Gazte Orkestrako zuzendaria): "Mito bat da gazteok musika klasikoa ez dugula maite"

Mirari Etxeberria artista ibiltaria dugu. Amsterdamen ari da zuzendaritza ikasketak amaitzen. Iruñean hasi du bere ibilbide profesionala batutarekin. Donostian du familia. Metropoli Forala saioan elkarrizketa egin diogu eta berak hautatuko pieza klasikoak gozatu ditugu

Hemen bere playlista:


'Vademekun'

Gorka Pereiraren eskutik.


Eguraldia lagun ari dira ospatzen Azkoitiko Baztarrikalde kaleko festak

Atzo hasi ziren festak, eta gaurko ekitaldiak bukatuta, bihar eguerdian izango du jarraipena egitarauak. 12:00etan zezen txikiak eta poniak izango dira, eta 17:30ean asto proba.

Gaur arratsaldean zaldi proba jokatu dute Baztarrikaldean. (Julene Frantzesena) Azkoitiko Baztarrikalde kalean festak ospatzen ari dira, atzo hasita. Mus Txapelketa jokatu zuten atzo Orion elkartean. Gaur arratsaldean, berriz, umeentzako jolasak eta txokolatada izan dira Oteizaren frontoietan, eta hainbat haur ibili dira jolasean. Isidro Erretegia Zaldi Proba izan da ondoren, 18:00etan hasita. Itziarko Etxeberri, Laukizeko Garagartza eta Aulestiko Ubillots baserrietako zaldiak aritu dira lehian. Dozenaka lagun izan dira proba ikusten. Oraindik ez dira festak bukatu; izan ere, bihar eguerdian izango du jarraipena festetako egitarauak. 12:00etan umeentzako zezen txikiak eta poniak izango dira, eta 17:30ean hasiko da VIII. Joxe Astarbe Asto Proba Saria. Azkoitiko Izer Etxetxo, Koatei eta Txibilter baserrietako astoek jokatuko dute. Hona hemen gaur arratsaldeko argazki bilduma: [flickr_set id="72157677600498003"]


Bestetako hondarreko eguna dute gaur Narbarten

Ortziraleaz geroztik beste giroan murgilduta daude narbartearrak, eta argazkietan ikus daitekeen bezala, haurrek, gazteek eta helduek, denek, izan dute gozatzeko tartea. Gaur, asteazkena, akituko dituzte bestak.

Argazkiak: Maite Bertiz.

Goizean aurorak eta haurren herri kirolak izanen dituzte eta arratsaldean, 16:00etan, mus eta partxis txapelketak. 21:00etan Beñatekin kantu zaharren afaria eginen dute eta horrela borobilduko dituzte aurtengo bestak Narbarten.


1800 epaiketa baino gehiago bertan behera, Justizia Administrazioko letraduen grebaren ondorioz

Greba urtarrilaren 24an hasi zuten, eta mugarik gabe jarraituko dute lanean, soldata lege-erreforma berrietara egokitzea lortu arte. Geldialdiaren ondorioak Euskadiko epaitegietara iritsi dira; 23 milioi euro izoztu dira kontuetan.

1800 epaiketa baino gehiago eten dira duela hiru aste Justizia Administrazioko letraduek greba hasi zutenetik. Gainera, kalkuluen arabera, 23 milioi euro elikagai pentsioetatik, bahituretatik, kalte-ordainetatik edo fidantzetatik datoz, eta izoztuta daude Euskal Autonomia Erkidegoko epaitegietako kontuetan, lanuzte mugagabea deitu dutenek Europa Pressi emandako datuen arabera.

Justizia Administrazioko letraduak greba mugagabean daude joan den urtarrilaren 24tik. Euskal Autonomia Erkidegoan 210 pertsona daude lan etenean, bereziki Araban ( % 70), Bizkaian ( % 60) eta Gipuzkoan ( % 30).

Greba-batzordeari babesa emateko, Euskadiko Justizia Administrazioko letraduek elkarretaratzea egingo dute asteazken honetan, hilak 15, Bilbon, 13:30ean, EAEko Auzitegi Nagusiaren aurrean, eta ostegunean, Gasteizen, 12:00etan, Jauregi Judizialaren aurrean.

Gainera, Gasteizko bozeramaile eta epaile Marta Rodriguez Gonzalezek iragarri du asteroko elkarretaratzeekin jarraituko dutela Arabako hiriburuan, Pilar Llopen Sailak bere soldata lege-erreforma berrietara egokitzeko akordioa bete arte.

Greba-batzordearen eta Justizia Ministerioaren arteko bilerak emango duenaren zain, egoera larriagotzen ari da euskal epaitegietan, Marta Rodriguezek ziurtatu duenez. Epaiketak eta beste jarduera batzuk geldituta daude, eta, ondorioz, hilabeteak aurreikusten dira horiek normaldu arte.


Zumaiako Bk mailaz igotzea lortu du

Datorren denboraldian Gorengoen mailan jokatuko du talde zumaiarrak.

Zumaiakoren bigarren taldeak aho zapore gozoarekin bukatu du aurtengo denboraldia; izan ere, 27 puntu erdietsita, sailkapenaren buruan bukatu dute liga, eta mailaz igotzeko txartela eskuratu du taldeak. Horrenbestez, 2023-2024 denboraldian Gorengoen mailako taldea izango da, eta aurrez aurre izango dituzte eskualdeko beste zenbait talde; hain zuzen ere, Anaitasuna B, Getariako KETA eta Ikasberri.

Bana berdindu zuen Soraluzeren kontra etxean jokatutako norgehiagoka, baina puntu bakarra nahikoa zuen igoera bermatzeko. Helburua lortuta, Zumaiako jokalariek eta zaleek gogotik ospatu zuten lorpena.


'Negozio txikien eskualdaketarako gakoak' saioa antolatu du ostegunerako Iraurgi Berritzenek

Herrixen eta Bertan merkatari elkarteekin elkarlanean antolatu du osteguneko lan saioa eskualdeko garapen agentziak. Azkoitian izango da, Elkarguneko Oteiza aretoan, 14:00etatik 16:30era. Negozio bat hartzeko zein uzteko asmoa duen edonori zuzenduta dago, eta bertan parte hartzeko izena eman behar da aurrez.

Iraurgi Berritzenek, Bertan eta Herrixen merkatari elkarteekin elkarlanean antolatuta, Negozio txikien eskualdaketarako gakoak izeneko lan saioa izango da ostegunean, hilak 28, Azkoitian. Saioa irekia izango da, eta negozio berri bat hartu edo zaharra utzi nahi duen orori zuzenduta dago. Dena den, ezinbestekoa izango da aurrez izena ematea, Bertan edo Herrixen elkarteekin harremanetan jarrita. Jardunaldia Elkarguneko Oteiza aretoan izango da, 14:00etatik 16:30era

Askotariko arrazoiak izan ditzake pertsona batek bere negozioa uzteko erabakia hartzen duenean, besteak beste, adinagatiko erretiroa edo lanbidez aldatzeko nahia aipa daitezke. Dena den, negozioa errentagarria den kasuetan, bere jarduera guztiz eten eta itxiera saihesteko alternatiba da negozioen eskualdatzea.

Negozioen eskualdatzea erraza ez den arren, azken urteetan eskualdean arrakastatsuak izan diren hainbat kasu eman dira. Hori dela eta, negozioen eskualdatze prozesuetan kontuan hartu beharreko alderdiak nahiz eskualdean eman diren praktika onak aurkezteko lan saio bat antolatu dute Azkoitia eta Azpeitiko Merkataritza elkarteek eta Iraurgi Berritzenek elkarlanean.

Lan saioan, lehenik eta behin, negozioen eskualdatzean kontutan izan beharreko gakoak aurkeztuko dira PKF Attest aholkularitza etxearen eskutik. Izan ere, eskualdatze prozesuak arrakastatsuak izan daitezen, badira kontutan hartu beharreko hainbat xehetasun. Lan saioaren bigarren zatian, aldiz, dagoeneko eskualdean eman diren eskualdatzeen esperientzia errealak aurkeztuko dira. Esperientzia hauek, bi ikuspuntutatik landuko dira gainera. Batetik, negozioa utzi eta hau eskualdatze bidez beste pertsona baten esku utzi dutenen testigantzak ezagutu ahalko dira. Bestetik, berriz, dagoeneko abian zen negozio bati jarraipena ematea erabaki duten ekintzaileen esperientzia ezagutu ahalko da.

Lan saioak, honako egitura izango du:

• Agurra merkatari elkarteen eskutik.

• Eskualdatzearen gakoak, PKF Attest adituen eskutik.

• Praktika onak:

- Belaetxe papertegia egun Mendata estudio grafikoa (Veronica Gallarin), hartzailea.

- Memphis egun Mima etxeko osagarriak (Oihana Goenaga), hartzailea.

- Urola Express taberna, Nagore Alberdi, hartzailea.

- Grieta arropa denda, Marian Fernandez, lagatzailea.

• Saioaren itxiera, Iraurgi Berritzen.

Saioa, dagoeneko abian den negozio bat hartzeko interesa izan dezaketen ekintzaile potentzialei zein negozio bat eskualdatzeko asmoarekin dabiltzan enprea txikiei zuzendua dago.


Lizarteren arrosa nagusi, Gorlako Igoeraren 47. edizioan

Gorlako Igoeraren 47. edizioak kolore bakarra izan zuen: arrosa. Nagusi izan ziren Lizarte taldeko txirrindulariak Elosuako maldetan; lehen lau postuetan talde nafarreko hiru txirrindulari helmugaratu ziren. Pablo Castrillo aragoiarrak palmaresean ageri diren punta-puntako ziklisten zerrendara batu zuen bere izena. Hona lasterketaren irudiak eta protagonista nagusien zein bailarako kirolarien hitzak.


Buruntzaldea IKTko igerilariek hemeretzi marka hobetu dituzte Ligako jardunaldian

Buruntzaldea IKTko igerilariek Neguko Ligako 3. jardunaldiari aurre egin zioten, azaroaren 20an. Igeriketa taldeko infantil, junior eta absolutuek entrenamenduen fruitua erakutsi eta markak ondu dituzte; oraingoan, hemeretzi marka pertsonal berri erdietsi zituzten

Azpimarratzekoak dira, Alba Escribanok lortutako lau marka berriak: 50 m. libre proba, 37,09; 200 m. libre proba, 2.36,27; 400 m. libre proba, 5.14,12 eta 200 m. lau estiloak proba, 3.03,24. 400 m. libre proban lortutako emaitza, gainera, Gipuzkoako Neguko txapelketarako baliagarria izan daiteke behin behinean.

Hiruna marka hobetu zituzten Mayi Gorosteguik – 400 m. libre proba, 6.31,72); 50 m. tximeleta proba, 46,71 eta 200 m. lau estilo proba, 3.26,09– eta Irati Etxeberriak –50 m. bular proba, 50,19; 50 m. tximeleta, 49,52 eta 200 m. lau estilo proba, 3.29,78–.

Izaro Audikanak –50 m. bular proba, 39,72 eta 50 m. tximeleta proba, 37,89–, Iker Gorosteguik –50 m. bular, 40,24 eta 200 m. tximeleta proba, 2.46,81–. eta Iker Gandiak –100 m. libre proba, 1.04,15 eta 50 m. bular proba, 40,38– eta Miren Sarobek –400 m. libre proba, 5.17,92 eta 50 m. bizkar proba, 38,65–, berriz, bina marka pertsonal gainditu zituzten. Azkenik, Jurgi Sukunzak 50 m. bizkar proban 33,75 denbora egin zuen.

Taldeko gainerako igerilariak ere euren marketatik gertu ibili ziren.

Abenduaren 18an izango dute hurrengo jardunaldia eta emaitza hobeak lortzeko asmoz, lanean jarraituko dute.


Maria Josefa Huarteren bilduma ikusgai, Bilboko Arte Ederren Museoan

Erakusketak bihar, uztailaren 15ean, irekiko ditu ateak, eta museoko BBK aretoan izango da urriaren 12ra arte.

Uda honetan, Arte Ederren museoko bisitariek Maria Josefa Huarteren bildumaz gozatu ahalko dute, Nafarroako Unibertsitatea Museoaren eskuzabaltasunari eta Petronorren babesari esker. Gure ingurune kulturaleko bildumagintza pribatuaren adibiderik adierazgarrienetako bat da bilduma hori.

Erakusketak bihar, uztailaren 15ean, irekiko ditu ateak, eta museoko BBK aretoan izango da urriaren 12ra arte.

47 artelanek osatzen dute bilduma –horietatik 40 Bilboko museoan daude ikusgai–, eta, besteak beste, Jorge Oteiza, Pablo Palazuelo eta Antoni Tapies artisten obra-multzo esanguratsuak daude, bai piezen kalitateagatik, bai hiru sortzaileen garapena erakusten dutelako.

Horiez gainera, ospe handiko 19 artistaren lanak daude guztira, hauenak esate baterako: Pablo Picasso, Mark Rothko, Vasili Kandinsky, Eduardo Chillida, Eusebio Sempere eta Manuel Millaresenak.

2008an, bilduma dohaintzan eman zioten Nafarroako Unibertsitateari; horrek eragin zuen erakunde horri erantsitako museoaren sorrera, zeina Rafael Moneo arkitektoak (Tutera, Nafarroa, 1937) diseinatu zuen eta 2015eko urtarrilean inauguratu zen.

Maria Josefa Huarte bilduma

Maria Josefa Huarte Beaumont (Iruñea, 1927-2015) Madrilen kokatutako nafar enpresarien familia batean jaio zen, eta familiaren mezenasgo artistikoak garaiko proposamen berritzaileenetako zenbait bultzatu zituen; Oteizaren Asmo esperimentala, Nueva Forma aldizkaria, Alea taldea edo 1972ko Iruñeko Topaketak, besteak beste.

Maria Josefa Huartek 50eko hamarkadaren hasieran ekin zion bere bildumari, joera abstraktu geometriko eta informalistak lehenetsiz. Bere bildumaren berezitasuna da, haren aitak eta nebek egin zuten bildumaren barnean txertatzen den arren, Maria Josefak bere gustu pertsonalari eta zenbait autore eta formarekiko gustu pertsonalari heldu ziola bere bilduma sortzean; prestakuntza modu autodidaktan jaso zuen, galeria eta artisten estudioetara joanez.

Bilduma (Nafarroako Unibertsitatea Museoa) 19 artistaren ia 50 lanek osatzen dute (margolanak eta eskulturak, batez ere), eta 50 eta 60ko urteetako Espainiako artea berritzeko ekarpena egin zuten proposamen estetiko zenbaiten ikuspegi panoramikoa eskaintzen du; esate baterako, abstrakzio geometrikoa, informalismoa, pintura materikoa eta keinu-pintura edo arte zinetikoa.


Jantxi-Kixkurra eta Ander-Hektor bikoteek jokatuko dute Txokoko Txapelketako finala

Ostiralean, uztailak 5, jokatuko dute finala, 18:30etik aurrera, Zestoako frontoi zaharrean. Egun berean izango da hirugarren eta laugarren postuak erabakitzeko partida.

Txokoko Txapelketako finalerdi bateko irudia. (Danbolin)

Erabakita daude Zestoako Txokoko Txapelketako finalak. Hain zuzen ere, Jantxi-Kixkurra eta Ander-Hektor bikoteak iritsi dira txapelketaren azken muturrera. Asteartean jokatu zituzten lehiako finalaurrekoak: Jantxik eta Kixkurrak Aitzolen eta Urtziren aurka jokatu zuten neurketa, eta lehen bikoteak 30 eta 29 irabazi zuen lehia; bigarren finalerdian, berriz, Anderrek eta Hektorrek Munoren eta Josuren kontra neurtu zituzten indarrak, eta 30 eta 26 nagusitu ziren Ander eta Hektor. Lehen eta bigarren postuak erabakitzeko finala eta hirugarren eta laugarren postuak zehaztekoa ostiralean, uztailak 5, jokatuko dituzte, 18:30etik aurrera, pilotaleku zaharrean.


«Diskoa zuzenean defendatu behar da; hori falta zaigu»

Aurten emandako kontzertuetan, dantzatzeko ezohiko behar bat sumatu du entzuleengan Ortiz de Villalbak. Hutsune hori du berak ere, eta emankizun gehiago antolatzeko eskatu du.


Aiaraldeko Hezkuntza Publiko Bizirik plataforma aurkezteko bideoa zabaldu dute

Eskualdeko ikastetxe publikoen hezkuntza komunitateek bat egin dute plataforma horretan Eusko Jaurlaritzaren murrizketak eta Hezkuntza Legea salatzeko.


Hilerrian jende-pilaketak ekiditeko protokoloa aurkeztu du Durangoko Udalak

Domusantu eguna dela eta, hilerrian jende-pilaketak ekiditeko protokoloa diseinatu du udalak.

Udalak hiru behargin kontratatuko ditu segurtasun neurriak uneoro betetzen direla ziurtatzeko. Hilerrira sartu ahal izateko sarrera bakarra egongo da erabilgarri: ate nagusia. Bisitariek 30 minutuz egon ahal izango dute barruan, gehienez, eta gehienezko taldeak 6 lagunekoak izango dira. Udalak durangar guztiei eskatu die "eguneroko arlo guztietan bezala, hilerrian ere neurriak errespetatzen saiatzeko".

Urriaren 30era arteko egunetan 9:00etatik 20:00etara egongo da zabalik. Urriaren 31n, 8:00etatik 21:00etara. Azaroaren 1ean, 7:00etatik 20:00etara irekiko da. Azaroaren 2an, berriz, 9:00etatik 19:00etara.


Ipar Euskal Herriko egoitzetako langileak txertatzera behartu ditzake Frantziak

Olivier Veran Frantziako Osasun Ministroak iragarri du txertoa hartzera behartuko dituela zahar etxeetako langileak, beren ekimenez txertatzen ez badira. Halaber, jakinarazi du uztailean irekiko dutela gaueko aisialdia, osasun protokolo berri batekin.

Ipar Euskal Herriko egoitzetako langileak txertoa hartzera behartuko ditu Frantziako Gobernuak, haiek beren ekimenez egiten ez badute, Olivier Veran Frantziako Gobernuko Osasun Ministroak gaur iragarri duenez. Auzi «etikoa» dela esan du, eta ez dagoela txertoa ez jartzeko justifikaziorik. Txertatzeari uko eginez gero, «betebeharra» proposatuko du gobernuak, Veranek ohartarazi duenez.

Halaber, jakinarazi du uztailean irekiko dituztela berriro diskotekak, eta, horretarako, osasun protokolo berri bat jarriko dutela martxan. «Osasun protokolo bat lantzen ari gara, uda honetan diskotekak irekitzeko» esan du. Gaueko aisialdia «baldintza oso zehatzekin» irekiko dutela gaineratu du. Hala ere, irekitzeko data zehatza Emmanuel Macron Frantziako Gobernuko presidentearen esku dagoela esan du; izan ere, ekainaren 21ean sektoreko ordezkariekin bilduko da gaia aztertzeko.


EH Bilduk eta Elkarrekin Podemosek aurkeztutako mozioarekin, eztabaida

Bi alderdien botoekin onartu zen, interes publiko goreneko proiektuen erregulazio berriari buruzkoa.

Asteartean egin zuen ohiko bilera, Hernaniko Udaleko Plenoak. Eta aurreneko sei puntuak azkar landu bazituzten, eztabaida luzea izan zen azkenekoan: EH Bilduk eta Elkarrekin Podemosek aurkeztutako mozioan, interes publiko goreneko proiektuen erregulazio berriari buruz.

Azaroko dekretuen berri eman ondoren, Zerbitzu Sozialei buruzko puntuari heldu zioten. Adinekoen egoitza Gipuzkoako Foru Aldundiaren esku geratu denez, Zerbitzu Sozialak desegin egin da, eta Udaleko sail bilakatu da. Hori horrela, udaleko hiru batzorde informatzaileetako batean barneratu behar zuten: aho batez onartu zuen Plenoak, herritarrentzako zerbitzuen batzordera atxikitzeko proposamena.

2022rako taxi tarifei onarpena eman zieten segidan, horiei ere aho batez. Buruntzaldeako batzordearen proposamena onartu zuten, eta %2,9ko igoera izango dute, azkeneko urteetako KPIaren igoeraren araberakoa.

Erregelamendua onartuta, Udalaren eta Ereñotzuko Auzo Udalaren harremana arautzeko

Ondoren heldu zioten, Hernaniko Udalaren eta Ereñotzuko Auzo Udalaren arteko harremanak antolatu eta funtzionamendua arautzeko erregelamenduari. Koro Etxeberriak azaldu zuen, 2010ean Ereñotzuko Toki Entitate Txikia sortu zenetik, «elkarlana eta komunikazioa» izan dela bi erakundeen artean, baina araudirik gabe; eta hori finkatzeko erregelamendua osatu dute orain, sei atalekin: xedapen orokorrak; antolaketa eta funtzionamendua; Ereñotzuko Toki Entitate Txikiaren eskumenak eta eskumen horiek baliatzeko ahalmenak; Toki Entitate Txikiaren baliabideak; bian arteko harremanak; eta beste erakunde eta entitate batzuekiko harremanak. Aho batez onartu zuten erregelamendua.

Beterri-Buruntza Mankomunitatea ere izan zuten hizpide Plenoan, eta bertan parte hartuko duten udal ordezkariak izendatu zituzten oraingoan: Xabier Lertxundi eta Patxi Ibarguren izango dira titularrak, eta beraien ordezkoak Oier Agirresarobe eta Ane Ibarburu, hurrenez hurren. EH Bildu eta Elkarrekin Podemosen botoekin onartu zen izendapena, eta abstenitu egin ziren EAJ eta PSE-EE.

Eta mozioari heldu aurretik, aho batez onartu zen hitzarmena, Bilbao Musika Eskolaren eta Hernani Musika Eskola Publikoaren lan poltsak modu bateratuan kudeatzeko.

Interes Publiko Goreneko Proiektuen figurarekin, kezka

Eusko Legebiltzarreko eztabaidatzen ari diren lege bati egiten dio erreferentzia, EH Bilduk eta Elkarrekin Podemosek aurkeztu zuten mozioak: Ingurumen Administrazioaren Lege Proiektuari. EH Bilduko Mattin Aldaiak eta Elkarrekin Podemoseko Jaione Aristregik eman zuten horren berri, eta azaldu zuten, EAJko eta PSE-EEko talde parlamentarioek proposatu dutela legea aldatzea, figura berri bat sortzeko: Interes Publiko Goreneko Proiektuak (IPGP). «Aldaketa horren bidez, Eusko Jaurlaritzari ahalmena ematen zaio ustezko ingurumen hobekuntza izan dezakeen edozein azpiegitura IPGP izendatzeko, baldin eta sustapen publikoa badago; hala nola, energia berriztagarriak sortzeko proiektuak, zabortegiak, araztegiak, erauzketa proiektuak... Gainera, ez zaie aterik ixten beste proiektu mota batzuei; hala nola, ekipamendu handiei edo bestelakoei, baldin eta ingurumenaren aldetik nolabaiteko justifikazioa badute. Neurri horrek kolokan jarriko luke indarrean dagoen lurralde antolamenduaren berme-sistema, eta eragin haundia izango luke udalen autonomiaren printzipioan». Eta diote, IPGP figura «lurralde eta hirigintza plangintzaren inguruan ezarritako adostasunaren aurkako erasoa» dela; «toki-eremuko autonomia eta demokrazia nabarmen urratzea, udalari ez baitzaio aukerarik ematen bere lurraldearen barruan desegokitzat jotzen dituen erabilerak mugatzeko». Horregatik aurkeztu zuten mozioa, hainbat adierazpenekin: Udala IPGP figuraren kontra dagoela, eta «gure udalen toki-autonomiarentzat kaltegarria den eta toki-demokrazia urratzen duen beste edozein tresnaren» aurka dagoela; eta Eusko Legebiltzarrari eskatzea errespeta dezala udal-autonomiaren printzipioa eta lurralde-antolamendurako eskumenak garatzeko eta gauzatzeko duen ahalmena, egungo araudian ezarrita dauden bezala.

EAJko Andoni Amonarraizek adierazi zuen, legea ez dela berria, eta «obra haundiak egiteko» dela Legebiltzarraren lege proposamena, interes orokorra kontutan hartuta. Horregatik, nabarmendu zuen ez dutela ulertzen «zergatik ukatu behar zaion Euskadiri, dagoeneko beste toki askotan egiten dena». Xabier Lertxundi alkateak erantzun zion, «inpotentziatik» datorrela mozioa, «atzeko atetik» sartu diotelako EAJ eta PSE-EE alderdiek «emendakina beraien legeari, udalei eragiten diguten artikuluak txertatzeko Eudeletik pasa gabe. Ez dut ulertzen nola onartu dezakezuen lege bat, inposatu nahi digutena gure arau subsidiarioen gainetik, herritarren partehartzearekin onartzen direnak. Jokatzeko modua ez da zuzena izan, eta salatu nahi dugu gertatzen ari dena». Amonarraizek gaineratu zuen, ziur dagoela «denen aportazioarekin hobetu» egingo dela lege proiektua, eta «ingurumenaren onerako» izango dela.

EH Bilduren eta Elkarrekin Podemosen botoekin onartu zen mozioa, eta kontra bozkatu zuten EAJk eta PSE-EEk.


«Amatasuna gertatu zaidan gauzarik zoragarriena da»

Lehendabizikoz izan da ama Nahikari Amiano elizondoarra eta esperentzia «benetan aberasgarria» izaten ari dela dio; «badira egun zailak eta gogorrak, baina ttikiak dena konpentsatzen dit. Amatasuna gertatu zaidan gauzarik zoragarriena da».

Pandemia garaian sortu zen haurra, Edoskitze taldea bertan behera gelditu zelarik, baina «osasun zentroko espezialistak beti zeuden laguntzeko prest. Hala ere, ez nuen halako arazorik izan edoskitzearekin eta horrek aunitz lagundu zuen».

Haurdunaldian ongi prestatu zen Amiano; «haurren heziketa eta garapenaren mundua betitik aunitz gustatu zait eta haurdunaldian pila bat leitu nuen. Azken hiruhilekoa konfinatua pasatu genuenez, Interneten talde bat aurkitu nuen. Hainbat espezialista zituen, eta edoskitzeari buruzko ikastaro, liburu eta informazio pila jaso nituen». Gurasoek ere parte hartzen zuten taldean; «haurren heziketarekin, edoskitzearekin eta garapenarekin genituen esperientziak, bizipenak, arazoak eta kezkak partekatzeko. Arras lagungarria izan zen eta partaide izaten segitzen dut».

Hala ere, «talde presentzial baten falta» izan zuen: «prozesu berdinean dauden gurasoekin esperientziak, kezkak, beldurrak… partekatzea arras aberasgarria da. Denengandik aunitz ikas dezakegu egoera bakoitza arras desberdina baita». Edoskitzea «gure momentua da, haurraren eta nire arteko momentu goxoa. Une horretan partekatzen ditugun begiradak, laztanak, jolasak… arras aberasgarriak dira». Gainera, haurrarendako onura «fisiko eta emozionalak» dituela gehitu du.

Baina argi du «guk ez dugula zailtasunik izan eta aukeratutako zerbait izan dela. Bertze jende aunitzek ezin du edoskitzea aitzinera eraman, egoera bakoitzean hainbat faktorek parte hartzen dutelako». Horregatik, «norbaitek edoskitzea aitzinera eramateko arazoak baditu, laguntza eska dezala. Informazioa badago eta jende aunitz laguntzeko prest».


Odol ematea

Odol ematea, Gipuzkoako Odol Emaileak elkarteak deituta. Egunean bertan goizean deitu behar da hitzordua eskatzeko: 943 007885.


Kontribuzioa ordaintzeko garaia

Aurtengo bigarren epeari dagokion kuota pagatu behar da.

Irurtzungo Udalak jakinarazi duenez, aurtengo bigarren epeari dagozkion Lurraldearen gaineko kontribuzioaren kuotak kobratzen hasi da. Udaletik gaztigatu dutenez, komeni da egiaztatzea zergagaien zerrenda eta banku kontuaren zenbakia. Okerren bat atzemanez gero, udalean hilaren 15a baino lehen jakinaraztea eskatu du.

Bestalde, udalak jakinarazi du ordainketak helbideratuta dituztenei kontu korrontean kargatuko diela zergaren zenbatekoa. Zerga helbideratu gabe dutenek Irurtzungo edozein aurrezki kutxa edo bankutan ordaindu beharko dute udalak bertan duen kontuan. Ordainketa borondatez egiteko epea azaroaren 30an bukatuko da. Borondatez ordaintzeko epea amaituta diru bilketa premiamendu bidez egingo da. Eta hari Tributu Foru Lege Orokorraren 117 artikuluak ezarritako errekarguak ezarriko dizkio udalak.


'Euphoria'k denboraldi berria estreinatu du, gordintasunari eutsita: sexua, drogak eta harreman korapilatsuak

HBO Max plataformaren historiako estreinaldirik ikusiena izan da, 2,4 milioi ikustaldirekin. Aurreko denboraldiarekin gertatu zen bezala, telesailak eztabaida piztu du sare sozialetan.

HBO Maxek Euphoria telesailaren bigarren denboraldia estreinatu berri du, plataformaren ikustaldi errekorra hautsita. Izan ere, 2,4 milioi erabiltzailek ikusi zuten denboraldi berriko lehen atala estreinaldiaren egunean, Gaizka Izagirrek "GU"n azaldu duenez.

Rue (Zendaya), Jules (Hunter Schafer), Maddy (Alexa Demie) eta konpainia bueltan daude, Euphoriaren lehen denboraldiaren espiritua berpiztu eta trama mailaz igotzeko prest.

Urte zaharreko festak ireki dio atea HBO Maxen telesail ospetsuaren bigarren zatiari. Bertan, protagonistek aurretik erakutsitako elementuak izan dira nagusi: sexua, identitatea, trauma, nerabeen arteko harreman nahasiak eta droga menpekotasuna.

Telesailaren estilo gordinari eutsi dio Sam Levinson zuzendariak, bigarren denboraldia sexu eta indarkeria eszena inplizituekin abiatu baitute. Edukiz gogorrak baina formaz eder eta hunkigarri diren plano, argiztapen eta kamera mugimenduz josi dute trama.

Zendayak berak bere sare sozialetan ohartarazi duenez, publiko helduari zuzendutako telesaila da Euphoria, eta bigarren zati hau "aurrekoa baino hunkigarriagoa" izango da. Gainera, "gai korapilatsuak eta ikusteko zailak" landuko dituztela jakinarazi die jarraitzaileei, eta ikusle gisa "eroso" sentitzen direnek ikusten jarraitu eta besteei ikusten uzteko gonbitea egin die.

Gizonen biluztasuna, sexu inplizitua eta sareetako eztabaidak

Euphoriak sexu harremanak erakusteko duen moduak hautsak harrotu ditu sare sozialetan. Askorentzat, gizonezkoen sexu-organoak erakustea zinemaren industria matxistari egindako kritika izan da. Alegia, zuzendariek nahita erakutsi dituzte inoiz baino zakil gehiago, orain arte emakumeen gorputz biluzien gehiegizko esposizioari kontrapuntua jartzeko asmoz.

Gainera, industria mainstreamean orain arte ia ikusezinak ziren nerabeen arteko harreman homosexualak erakusten dira telesailean, soil eta gordin, protagonistaren maitasun istoriotik hasita.

Erreferenteen sorrerak LGTBI+ kolektiboaren txaloak jaso dituen arren, sexu harreman homosexualen eszenaratzea kritikatua izan da. Izan ere, hainbat aktibistek harreman homosexualen infantilizazioa salatu dute. Horien ustez, praktika heterosexualak bere horretan erakusten diren bitartean, emakumeen arteko sexua "zuritu" egiten da, musuetara eta laztanetara mugatuta.


Lezamako udal gimnasioaren edukiera handitu da

Gaurtik aurrera, urriak 11, Lezamako Udalak udal gimnasioaren edukiera handituko du: muskulazio aretoak gehienez 10 pertsonentzako lekua izango du (lehen sei lagun egon ahal ziren bertan aldi berean); eta jarduera anitzeko aretoak, 12 lagunentzako lekua. Edukiera handitzeko erabakia hartzeko, Udalak txosten teknikoak hartu ditu kontuan, baita lezamarren erabilera egokia ere.

Instalazioak ordutegi hauetan erabiltzeko aukera egongo da: astelehenetik barikura, 06:00etatik 21:00etara; zapatuetan, 06:00etatik 20:00etara; eta domeketan eta jaiegunetan, 06:00etatik 14:00etara. Erabiltzaileek denbora luzeagoa izango dute areto horietan aritzeko: lehen, ordu bat; orain, ordu eta erdi. Zerbitzua erabiltzeko, aurreko egunean hitzordua eskatu beharko zaio gimnasio-zerbitzua kudeatzen duen enpresari (664 181 383), ordutegi hauetan: astelehenetik barikura, 14:00etatik 21:00etara; eta zapatuetan, domeketan eta jaiegunetan, 10:00etatik 14:00etara eta 16:00etatik 20:00etara.

Hitzordua egun berean hartu nahi dutenek arretarako telefonora deitu beharko dute, eta plaza hutsik izanez gero, instalazioetara joan ahal izango dira. Nolanahi ere, gimnasioa ezin izango da erabili aldez aurretik hitzordurik eskatu gabe.


Lekeitioko Udalak alde zaharreko zirkulazioa arautzeko matrikula irakurketa sistema jarriko du

Lekeitioko alde zaharra oinezkoentzako lehentasunezko eremua da eta, hori lortzeko, urteetan zehar zirkulazioa kudeatzeko sistemak ezarri ditu udalak. Orain sarbidea bizilagunen joan-etorrietara eta merkataritzarekin lotutako ibilgailuetara mugatzen da. Baina udaletik ohartu dira azken urteetan ibilgailuen zirkulazioa handitu egin dela, eta hori arautzeko ordenantza berria onartu dute.

Ordenantza berriagaz ibilgailuen sarrera eta hauek gunean igarotzen duten denbora mugatuko dute, horretarako matrikulak irakurriko dituzten sistema jarriko dute martxan. Udal ordezkariek esan dutenez kontuan izan behar da ibilgailu batzuek urbanizazio elementuak “hondatzen” dituela: “galtzada-harriak eta espaloiak batez ere”.

Alde Zaharrean sartzeko baimena hurrengo erabiltzaileek eskatu ahalko dute:

Alde Historikoko etxebizitza batean erroldatuta dauden pertsona fisikoak edo bertan egoitza duen pertsona juridikoak.

Alde Historikoan dauden merkatal edo ostalaritzako lokalen titularrak; edota, lokalak alde horretan eduki ez arren, ondasunak edo zerbitzuak etxerik etxe banatzen dituztenak.

Konponketak eta obrak egiten dituzten enpresak.

Udalerrian auto-taxi lizentziak dituzten titularrak.

Zerbitzu bereziak eta larrialdikoak.

Plazapeko garajean emakida duten titularrak.

Baimenak apirilaren 17tik maiatzaren 31ra eskuratu ahalko dira turismo bulegoan, astelehenetik barikura bitartean 10:00etatik 14:00etara eta 16:00etatik 18:00etara. Baimen gabe sartzen direnek zuzenean salaketa jasoko dutela aurreratu dute.


Denboraldia hiru kontzerturekin amaituko du EMKEk

Errenteriako Musika Bandak, hiru kontzerturekin emango dio amaiera aurtengo denboraldiari. Hiru hitzordu eta formatu anitzak, Madalenaren basilikatik Koldo Mitxelenaren jolastokira. Lehenengo hitzordua larunbatean izango da basilikan 20:00etan. Sequenza klarinete laukotearekin izango da. Formatu txikian, lau musikariez gozatzeko aukera eskainiko du emanaldiak. Hurrengo egunean Musika Bandaren txanda helduko da. 12:30ean kontzertua eskainiko du Koldo Mitxelenaren jolastoki estalian; Gabonetako kontzeru nagusia eskainiko du bandak emanaldiaren bidez.

Azken hitzorduak agertoki bera izango du, Koldo Mitxelena herri ikastetxeko jolastoki estalia, eta 2022ko urtarrilaren 6an izango da; urteberriko kontzertua izango da 12:30ean.

Hiruretan sarrera doakoa da eta ez da aldez aurretik gonbidapenik eskuratu behar joateko, sarrera librea izango da edukiera bete arte.

Bukatzear den denboraldia ere “korapilatsua” izan da EMKEren arabera, “hala ere egoerara egokitu eta kontzertuak eskaintzeko gai izan gara, denboraldi txukuna eta interesgarria eskaintzeko gure bazkideei eta herritarrei oro har”. Hobekien egiten dakiten hori egin dute, zalantzarik gabe, Kultura hizki larriekin.

Eskainitakoen artean Gure bakarlariak zikloa, eta Ez madelenen barruko emanaldia Lekuonaren Sorlekua auditorioan 2.000 pertsonentzat aipatu ditu elkarteak.

Datorren urteari begira ere jarri dira eta egitarauaren barruko harribitxia ere aurreratu dute: Musika Bandak ekainean eskainiko duen Carl Orffen Carmina Burana Donostiako Orfeoiarekin azken horren 125. urteurrenaren harira. Kontzertu hori Lekuonan gozatzeko aukera izango da.


Begiraleentzat deialdia zabaldu dute Aizarnazabalen

Aizarnazabalgo Guraso Elkartea hasi da dagoeneko aurtengo udalekuak antolatzen. Martxoaren 27a izango da begirale izan nahi dutenek dokumentuak bidaltzeko azken eguna.

Aizarnazabalgo haurrak antzezlan bat ikusten.

Aizarnazabalgo Guraso Elkartea hasi da dagoeneko aurtengo udalekuak antolatzen, eta, elkarte horrek jakinarazi duenez, begiraleak behar dituzte. Interesa dutenek honako helbide honetara bidali behar dituzte curriculumak: basakaitz@gmail.com. Martxoaren 27a izango da dokumentuak bidaltzeko azken eguna. Besteak beste, ikasketak eta esperientzia hartuko dituzte kontuan.


[IZKIKO PARKE NATURALA] Bujandako erkametzak

2 orduko ibilbide lineala (3 kilometro), parke naturaleko txokorik ezezagunenetako bat ezagutzeko: Bujandako ehun urteko erkametzak. Tradizioetan eta elezaharretan zeharreko ibilbidea. Izen-ematea derrigorrezkoa da eta ekintza burutu baino 48 ordu lehenago egin beharko da. www.izkiparkea.eus


50-75 galduta, MU Euskal Kopatik kanpo

Euskal Kopak ez du zapore ona utzi arrasatearrengan. Mondragon Unibertsitateak Getxoren aurka jokatutako partidua ahazteko modukoa izan zen, izan ere, Iturripen partidu txarra jokatu zuten eta ez zuten lortu Getxon galdutako puntuak berreskuratzea.


Italiako suteek eragindako hondamendiaren aireko irudiak

Dozenaka sute daude Italiako hegoaldean. Orain, gehien kezkatzen duena Aspromonte inguruko sutea da, Calabria eskualdean.


Alex Txikonek amaitutzat eman du Manaslurako espedizioa eta etxera itzuliko da

Lemoako alpinistak berak bere sare sozialetan iragarri du espedizioa bukatutzat ematen duela. "Dena batzeko eguna iritsi da... ManasluEki espedizioa bukatu da", idatzi du.

Alex Txikonek etxera itzultzeko erabakia hartu du, Manaslura igotzea ezinezkoa duela ikusi ostean. Lemoako alpinistak eta bere espedizioko kideek eguraldia noiz hobetu zain eman dituzte azken egunak, baina egoerak hobera eginten ez duela ikusita, eta bertan egoteko baimena gaur bertan agortzen zaiela kontuan izanda, abentura bertan behera utzi duela iragarri du sare sozialetan.

Taldeak atzo, otsailak 27, hasi zituen behe-kanpalekua batzeko lanak, eta gaur bertan, igandea, amaitu dute, baimenaren azken egunean.

Aurreko egunetan, Txikon, Gelum, Cheppal eta Namja bigarren kanpalekura igo dira bertan eta lehen kanpalekuan utzitako biltegiak hartzera. Txikonek azaldu duenez, "ezinezkoa izan da hirugarren kanpalekuko biltegietara iristea, elurra gerrira arte iristen da, haize handia dago... Ondo seinaleztatuta dago banbuekin eta, horrela, urrian bertara iristen direnek denda bat, esterillak, janari apur bat eta gasa aurkituko dituzte".

Horrela, Txikonek amaitutzat eman du 2020ko abenduaren 31n hasitako abentura, Simone Moro italiarrarekin, Zumarragako Iñaki Alvarezekin eta konfiantzazko beste kide batzuekin batera.

"Oso gertu egon gara, baina, azkenean, ezin izan dugu helburua lortu. Parte metereologikoek ez dute hobekuntzarik aurreikusten hurrengo 10 egunetarako, eta ondoren ere ez dakigu egoera zein izango den. Horrela oso arriskutsua da baimena luzatzea", azaldu du bizkaitarrak. Espedizioak Samagaunen pasako du gaua.

Guztira, bi hilabete inguru eman dituzte Manaslu inguruan eta birritan saiatu dira tontorreraino igotzen, baina elurrak eta haizeak helburua lortzea egotzi diete. Bizkaitarrak eskerrak eman dizkie denbora luze honetan babesa eta animoak bidali dizkioten guztiei.


Auto klasikoek eta kirol automobilek herria zeharkatuko dute larunbatean

San Sebastian Circuit Spirit elkarteak auto klasikoen eta kirol automobilen V. rallya ekarriko du asteburu honetan gure herrira, larunbatean. Ibilgailuak 10:45ean aterako dira Michelin fabrikatik, eta ondoko ibilbidea egingo dute: Geltoki kalea, Hipodromo etorbidea, Kale Nagusia eta Zirkuitu ibilbidea. Lasarte-Oriako Udalak 1.500 euroko dirulaguntza eman die antolatzaileei.

Agustin Valdivia alkateak emango die irteera partaideei, Michelin fabrikatik. Arestian aipatutako ibilbidea egin ondoren, Zirkuitu ibilbidean erregulartasuneko zirkuituaren lehen zatia egingo dute autoek.


Arabako, Bizkaiko eta Gipuzkoako 125 udalek sinatu dute Euskaldunako Adierazpena

Euskal presoak Euskal Herriratzeko adierazpena joan den abenduan sinatu zuten alderdi politikoek eta sindikatuek.

Arabako, Bizkaiko eta Gipuzkoako 125 udalek egin dute bat Euskaldunako Adierazpenarekin. Euskal presoak Euskal Herriratzeko eta salbuespen legedia amaitzeko ekimena joan den abenduaren 11n sinatu zuten alderdi politikoek eta sindikatuek.

Sarek eta Etxeratek jasotako babesa eskertu eta atxikimenduen garrantzia nabarmendu dute. "Oso positiboki baloratzen dugu Etxerat eta Sarek, alderdi politiko eta sindikatuek espetxe-politika normalizatzeko bidean eman duten urrats berri hau", azpimarratu dute ohar batean.

"Espainiako eta Frantziako gobernuek espetxe-politikaren humanizazioan eta salbuespenaren bukaeran aurrera egiten jarraitzea espero dugu, konponbidearen eta bizikidetzaren bidean", erantsi dute.

Hauek dira ekimena babestu duten udalerri guztiak:

Araba: Donemiliaga, Barrundia, Iruraitz-Gauna, Zalduondo, Agurain, Dulantzi, Asparrena, Arraia-Maeztu, Lagran, Zuia, Urkabustaiz, Zigoitia, Oion, Laguardia, Samaniego, Bastida, Gaubea, Gesaltza, Kuartango, Erriberagoitia, Lantaron, Laudio, Amurrio, Okondo, Aiara herria, Artziniega, Argantzon, Trebiñu.

Bizkaia: Mungia, Gordexola, Zierbena, Mañaria, Arrankudiaga (eta Zollo), Arakaldo, Zeberio, Arrigorriaga, Zaratamo, Orozko, Basauri, Larrabetzu, Gernika, Elorrio, Mendata, Muxika, Morga, Ajangiz, Elantxobe, Güeñes, Gamiz-Fika, Gatika, Areatza, Lemoa, Bermeo, Zaldibar, Leioa, Erandio, Arantzazu, Igorre, Ermua, Lezama, Derio, Zamudio, Sondika, Loiu, Aulesti, Markina-Xemein, Barakaldo, Zornotza, Alonsotegi, Santurtzi, Berriz.

Gipuzkoa: Irun, Astigarraga, Hernani, Usurbil, Elgoibar, Deba, Mutriku, Arrasate, Bergara, Oñati, Donostia, Ataun, Beasain, Itsasondo, Lazkao, Legazpi, Legorreta, Ordizia, Ormaiztegi, Segura, Urretxu, Zaldibia, Zegama, Zerain, Zumarraga, Getaria, Aia, Zarautz, Zumaia, Lezo, Oiartzun, Pasaia, Aduna, Alegia, Altzo, Amezketa, Anoeta, Asteasu, Berastegi, Elduain, Gaztelu, Ibarra, Irura, Leaburu, Lizartza, Orexa, Tolosa, Villabona, Zizurkil, Aizarnazabal, Azkoitia, Azpeitia, Errezil, Zestoa.


Bilera sorta abiatu du Mattarellak Italian gobernu berria eratzeko asmoz

Arratsaldean, Diputatuen Ganberako presidenteekin bilduko da. Ostegunean eta ostiralean, berriz, Parlamentuko taldeak hartuko ditu.

Italiako presidente Sergio Mattarellak hiru eguneko bilera sorta abiatuko du gaur, gobernu berria eratze aldera. Giuseppe Conte lehen ministroaren dimisioak bultzatuta hasiko ditu solasaldiak presidente italiarrak. Bitartean, lehen ministro izaten jarraitzeko babesa bilatzen saiatuko Conte.

Arratsaldean, Diputatuen Ganberako presidenteekin bilduko da Mattarella. Ostegunean eta ostiralean, berriz, Parlamentuko taldeak hartuko ditu. Ordura arte ez dute gobernu berriari buruzko xehetasunik emango.

Esan bezala, Contek ere zenbait hitzordu aurreikusi ditu egunotarako, "Salbazio nazionalerako Gobernua" osatu ahal izateko. Asmoa da berorrek zuzentzea gobernu berri hori, baina horretarako "Errepublikan sinisten duten" gobernukideak bilatu nahi ditu, asteartean sare sozialen bidez jakinarazi zuenez.

Deialdi horri erantzunez, azken orduetan hamar senatariz osatutako "Europeistak" izeneko talde berria sortu dute Senatuan. Besteak beste, 5 Izarren Mugimenduko eta talde mistoko ordezkari ohiek osatzen dute, eta, dirudienez, Conteren Gobernua babesteko prest daude.

Hala ere, hamar senatari horiekin Contek ez du behar adina babes Gobernu berri baten osaketa ziurtatzeko. Horregatik, krisia piztu zuen Matteo Renziren Italia Viva alderdia litzateke giltzarri Conte berriro ere lehen ministro aukeratzeko orduan.


Jaione Artieda: "Txertoaren hirugarren dosia egoiliarrentzat onuragarria bada, ongi etorria izan dadila"

Pandemiaren bosgarren olatua pasa berritan, Zizurkilgo Fraisoro adinekoen egoitzan izan gara. Bederatzi lagun kutsatu eta horietako bi hil dira udan jasan duten agerraldian. Halare, txertoari esker izan zitekeena baino arinago igaro dutela azaldu digu Jaione Artiedak.

Covidaren kolpeak orain edo lehenengo olatuan jasan zerikusirik ez duela esan digu Jaione Artieda Zizurkilgo Fraisoro adinekoen egoitzetako zuzendariak: "Esperientzia badugu, entrenatuta gaude eta horrek asko laguntzen du. Gogorra izanda ere, covida unitate bakarrean sartu zaigu eta ez da inora pasa. Askoz lasaiago gaude orain". Fraisoron 5. olautaren atzaparrak 9 lagun kutsatu zituen, eta bi pertsona, hil.

Artiedaren hitzetan, udazkenari begira, egoiliarrei txertoaren hirugarren dosia jartzeko erabakia hartzen bada gustura hartuko dute "bertan bizi diren pertsonentzako onurgarria bada. Horrek lasaitasun gehiago ekarriko digulako". Oraingoz ez zaie hirugarren txertoaz komunikazio ofizialik iritsi ez Osakidetzatik ez Gipuzkoako Aldunditik, baina hori erabakiz gero, txertoa jartzeko lehen ere martxan jarirtako prozedura errepikatzeko arazorik ez dagoela esan digu Matia-Fraisoroko ordezkariak.

Hilebete gogorren ondoren arnasaldia bizi dute Fraisoron. Halare, pandemiaren unerik zailenak ondo eraman badituzte ere, tristura puntua nabari da. "Kalte emozionalik utzi du bai, egoiliarren artean, pandemiak".


Ikastaroak, ahalduntzeko

Zarauzko Jabetze Eskolak hainbat ikastaro antolatu ditu urteko lehenbiziko seihilabeterako. Oraindik ere hainbat plaza geratzen dira libre. Datorren astetik aurrera hasiko dira eskolekin.

Ohi bezala, Zarauzko Parekidetasun sailak hainbat ikastaro antolatu ditu Jabetze Eskolaren barruan urteko lehenbiziko seihilabeterako ere. Oraingoan, zazpi gai jorratuko dituzte. Batetik, jendaurrean hitz egiteko teknikak irakatsiko ditu Edurne Mendizabal sexologo eta komunikazioan adituak, euskaraz. Jendaurrean hitz egiten dugunean izaten diren bizipenak ezagutu eta generoak horretan duen eragina aztertzea izango da abiapuntua. Astelehenetan izango dira saioak, arratsaldetan, 18:00etatik 20:00etara, urtarrilaren 16tik martxoaren 20ra. 15 euro ordaindu beharko dira. Albistea irakurtzen jarraitzeko, joan Zarauzko Hitzaren webgunera.


"Gustatuko litzaiguke euskaraz hitzaldi gehiago izatea; balorazioan jarri genuen"

Jakiunde Zientzia, Arte eta Letren Akademiak Jakin-Mina jardueren hamaikagarren edizioan parte hartu dute Andra Mari ikastolako sei ikaslek; Nagore, Uxue, Obats, Oier, Maddi eta Maia.


Xabier Mtz. de Lezea: "Ohiko ikastaroez gain, gitarra klaseak eta kirol jarduerak eskainiko ditugu aurten IKA-n"

IKA Campion euskaltegian matrikulazio kanpaina betean daude. Ohiko maila guztietako euskara ikastaroez gain, aurten aisialdiarekin lotutako saio berriak ere aurreikusi dituzte: 'Kirolean aritu, euskaraz jokatu'; eta 'Gitarra klaseak' euskaraz.

Xabier Mtz. de Lezea IKA-ko irakasleak argitu moduan, kirol jardueren ikastaroek helburu bikoitza izanen dute: bata, kirolaren munduan murgiltzea, hainbat kirol mota eta beren modalitateak ezagutuz; eta bestea, euskara praktikatzea. “Ez da inolako aurretiko esperientziarik behar, jarduera horietan guztietan irakasle aditu batek lagunduko baitzaitu”, argitu du. Kirol desberdinen artean aukeratu daiteke: kayak, mendi igoera, eskalada, esku pilota…

Gitarra klaseei dagokienez, helburua gitarra jotzeko oinarrizko ezagutza lortzea izango da: tresna ezagutu, nota garrantzitsuenak eta akordeak jotzen ikasi, eta kantu ezagunak gitarraz laguntzeko gaitasuna lortu.

Bestalde, ohiko eskaintzarekin jarraituko da: EGA/C1 eta C2 azterketak prestatzeko ikastaroak baita gaierako euskalduntze mailak ere.


Dolmenen Ibilbidea ezagutzeko bisita gidatua izango da datorren igandean (irailak 25)

Irteera euskaraz eskainiko da eta 9 kilometroko ibilbide lau eta erraza izango da. Aurtengo zazpigarren bisita gidatua izango da.

Elgoibar, Bergara eta Soraluzeko Udalek urteak daramatzate, Debabarreneko Garapen Agentziarekin elkarlanean, Dolmenen Ibilbidearen (PR-Gi 94) balio arkeologikoa zein paisaia-balioa ezagutzera ematen eta ahalegin horren

barruan kokatzen dira urtero antolatzen diren bisita hauek. Guztira 10 bisita antolatu dira, 4 euskaraz eta 6 gazteleraz.

Ibilbidea

Ibilbide gidatuak 9 kilometroko luzera eta 4 orduko iraupena du, Karakaten hasi eta Irukurutzetarainoko joan-etorria. Ibilbidea erraza eta malda gutxikoa da, familian egiteko aproposa. Gomendatzen da mendi ibilbideetarako oinetako egokiak, kapela eta eguzkitarako krema eguraldi ona eginez gero, ura eta jateko zerbait eramatea.

Bisiten egutegia

Hau da aurtengo bisiten egutegia:

 Irailak 25 (euskaraz).

 Urriak 2 (gazteleraz).

 Urriak 9 (euskaraz).

Aurreko urteetan bezala, bisitak Karakateko aparkalekutik abiatuko dira 10:00etan.

Izen-ematea

Izena emateko, 657 794677 telefonora deitu, edota https://www.debabarrenaturismo.com/eu/dolmenen-ibilbidea/bisita- gidatuak webgunean dagoen formularioa bete beharko da.

Zazpigarren edizio honetan iazko bisiten prezioak mantendu egingo dira:

Helduek: 5 euro.

Haurrek (<12): 3 euro.

(*) Bergaran, Elgoibarren edo Soraluzen bizi direnek deskontu txiki bat izango

dute: helduek 2,5 euro pertsonako, eta 12 urtetik beherako haurrek, 1,5 euro

pertsonako.

Gutxienez 2 parte-hartzaile beharko dira bisitaren irteera bermatzeko.

Aurtengorako aurreikusitako lanak

Bisita gidatuez gain, indusketak egiten ere jarraituko da. Aurten Maurketa eta Kurutzebakarreko dolmenak indusiko dira. Bestalde, ibilbidea hobetzeko lanei dagokienez, itxitura eta interpretazio lanak egingo dira Frantsesbasoa eta Aizpuruko Zabalako dolmenetan.


Dani Saldiseren Inter Movistarrek Superkopa lortu du

Atzoko finalean talde madrildarrak 6 eta 4 irabazi zion Barçari partida lehiatu eta ikusgarrian. Espainiako Kopa irabazi eta hiru astera, bigarren trofeoa lortu du talde madrildarrak

Espainiako Kopa irabazi eta hiru astera Inter Movistarrek beste titulu bat irabazi du: Superkopa. Toki berean jokatu zen finala, Madrilgo WiZink gunean, eta arerio berdinen artean, Dani Saldise irurtzundarraren Inter Movistar eta Barça taldeen artean, eta atzera ere talde madrildarrak lortu zuen preziatutako trofeoa.

Partida ikusgarria izan zen, oso lehiatua, 1.265 zaleren aurrean jokatu zena. Espainiako Kopan bezala, Barça izan zen markagailuan aurreratu zena, baina, azkenean, Inter Movistarrendako izan zen trofeoa, 6 eta 4 irabazita. Dani Saldisek partida ona egin zuen. Hiruna berdinduta zeudenean, pibot irurtzundarrak sartu zuen Inter 4 eta 3 aurreratu zuen gola.

2 trofeo eta pitxitxia

Dani Saldisek Osasuna Magna Xota utzi eta gero, lehen denboraldia egiten ari da Inter Movistarrekin eta bikain dagokio. Dagoeneko bi titulu lortu ditu, Espainiako Kopa eta Superkopa, eta 1. mailako ligako sailkapenean egun 3. postuan dago Inter (50 puntu), Levanteren (57 puntu) eta Palma Futsalen (52 puntu) atzetik. Gainera, ligako pitxitxia da Dani. Jokatutako 25 partidetan 21 gol sartu ditu. Duela hiru aste Espainiako Kopa irabazi eta gero titulu gehiagoren gose zela aitortu zuen irurtzundarrak eta pozez gainezka dago; bigarren titulua lortu du eta liga irabaztea, hori izango da hurrengo erronka.


BIDEOA: Gerturatzen ari da Txisteratik Egun Magikoa

https://www.youtube.com/watch?v=f7FraPyh5mQ

Urriaren 6arekin iritsiko da magia Azpeitira. Izan ere, hirugarren urtez, Txisteratik Egun Magikoa antolatu du herritar talde batek. Egitasmoa iragartzeko bideoa kaleratu dute gaur, eta aurreko edizioetako moduan, askotariko magia saioak ikusi ahal izango dira egun osoan zehar. Besteak beste, gertuko magia egiten ariko dira magoak goiz partean kalean, eta karpa magikoan bost emanaldi eskainiko dituzte goizean nahiz arratsaldean. Eguna borobiltzeko Gala Nagusia izango da Soreasu antzokian.

Aurreko bi edizioek arrakasta itzela izan dute herritarren aldetik. Honako lotura honetan ikus daitezke iazko Txisteratik eguneko irudiak eta honako honetan laburpen bideoa.


Zabor poltsak zintzilikatzeko kanpaina alkateari irainka hasi dute Azkoitian

Zabor poltsak eskegi dituzte hainbat etxebizitzetan

(Ane Olaizola) Hondakinen gaiak tentsioa areagotu du azken egunetan Azkoitian. Joan zen ostiralean atez atekoaren aurkako plataformak bilera egin zuen Elkargunean, hondakinak kudeatzeko sistema mistoaren aurrean zer jarrera hartu eta joan zen apirilaren 25eko elkarretaratzearen balorazioa egiteko. Herritar ugari elkartu zen bileran, eta Urrategi Alberdi Azkoitiko alkatea eta Julen Garate Azkoitia Bai koalizioko bozeramailea ere joan ziren, taldearekin eta han elkartutakoekin hitz egiteko asmoz. Herritar batzuk, ordea, irainka eta txistuka hartu zituzten udal ordezkariak, eta azkenean hitzik egin gabe irten behar izan zuten aretotik. Alberdik eta plataformak «penagarritzat» jo dute gertaera, baina taldeak udal ordezkariak beraiek jo ditu horien erantzule; «beraiek dira giro hau sortu dutenak herrian», esan dute. Udala etzi da onartzekoa hondakinak kudeatzeko sistema berria. Alberdik egunkari honi esan dionez, herritarrei «lasaitasun» mezua ematera joan ziren bilerara, baina plataformakoak izan ziren eragotzi zietenak, «mikrofonoa ezkutatuz». «Penagarriena da herritar batzuk hori txalotu eta hitz egiten utzi ez izana». Herrian sortu den urduritasuna ikusita, herritar talde batek agerraldia deitu du asteazkenerako, sistema mistoa babesteko; «hondakinen mahaiak landu duen bilketa sistema mistoa Azkoitirako egokia dela deritzogu. Funtsean, keinu txiki bat baino ez du eskatzen. Aldaketa txikia da, baina azkoitiar denok keinua eginez gero, lorpen handia litzateke», esan dute. Asteazkenean, 19:00etan elkartuko dira, Elkarguneko plazan (San Martin auzorako igogailu ondoan). Atez atekoaren aurkako plataformak deitutako bileran ehunka lagun izan ziren, ostiralean. Apirilaren 25ean egin zuten elkarretaratzearen balorazio «oso ona» egin ostean, udal gobernuaren eta Azkoitia Bairen jarrera salatu zuten beste behin, «herriari bizkar eman diotelako». Horren aurrean, balkoi eta leihoetan basura poltsak zintzilikatzera deitu zituen herritarrak, protesta gisa. «Ekintza hau ez dago zuzenduta inongo alderdira, soilik basura poltsekin identifikatu nahi gara, atez ateko garestia eta zikinaren aurka». Euren diskurtsoan atez atekoa «inposatuko» dutela azpimarratu dute behin eta berriro, sistema mistoaren bidez atez ate jasoko den frakzio bakarra errefusa izango bada ere, eta hura urtebeteko parte hartze prozesuaren emaitza izan bada ere. Era berean, plataformak hasierako jarrerari eusten dio, eta jakinarazi du ez duela «inondik inola» udalarekin elkartzeko asmorik, «euren jokuan erabiliko gaituztelako». Ostegunean egingo duten plenoari dagokionez, herritarrei dei egin die bertaratu daitezen.


Bi pertsona harrapatu ditu mendian ihes egin duen motor batek, Luiaondon (Araba)

Harrapaketa Aiara udalerriko baso-pista batean izan da. Motorraren gidariak ihes egin du.

Bi pertsona zauritu dira ihes egin duen motor batek harrapatuta, Luiaondoko (Araba) baso-pista batean, Segurtasun sailak ezan duenez.

Larunbatean, 13:00etan, izan da oraindik ikertzen ari diren harrapaketa. San Lorentzoko ermitatik gertu dagoen bidean zebiltzan bi pertsona harrapatu ditu motor batek.

Lekura bertaratu dira Ertzaintza, suhiltzaileak eta osasun langileak, eta zaurituak helikopteroz eraman dituzte Galdakaoko ospitalera (Bizkaia).

Baliabideak heldu direnerako, motorraren gidaria aldenduta zegoen, harrapatu dituen bi pertsonei laguntza bila joango zela esan ostean. Momentuz, Ertzaintzak ezin izan du identifikatu, eta laguntza eskatu die herritarrei.


Skate Parken zaletasuna gora berriz

Goraka doa berriro ere patinatzearen eta BMX bizikleten zaletasuna Aiaraldean. Laudio eta Amurrioko skate pista berriak ongarri aproposa dira afizioaren hazkundeak aurrera egin dezan.

Skate eta BMX zaletasunak gorakada bizi izan du azken hilabeteetan eskualdean. Orube aproposa dago horretarako; izan ere, Laudioko pump track eta ‘bowl’ berriei Amurrion aurki inauguratuko den Skate Park berria gehitu behar zaie. Azpiegitura nahikoa hasi berriak diren zein eskarmentua duten kirolarientzat.

Pandemia osteak ere herritarrez bete ditu eskualdeko skate pistak. 2020ko konfinamenduaren ostean asko izan ziren, ohiko patinatzaileekin batera, skate taula edo patinak soinean Skate Parkera atera ziren herritarrak. Horrela nabarmendu zuen, adibidez, Sergio Gonzalez skaterrak Aiaraldea Komunikabidearekin 2020ko abuztuan egindako elkarrizketa batean: “Konfinamenduaren ostean, afizioa aspaldi abandonatutako herritar asko berriro ere etorri dira gurekin batera patinatzera”.

Gauzak horrela, jendez lepo egon izan dira Lamuza Parkeko pistak, uda sasoian bereziki, eta hainbat behar azaleratuz joan dira azken hilabeteetan. Pista zaharrak dira Lamuza Parkekoak, eta erabiltzaileen etorrera handiak txiki utzi ditu.

Polemika artean

Laudioko patinatzaileen beharrak Udalaren asmoekin egin zuten topo. Lateorro auzoan pump track pistarekin batera skate park berria eraikitzeko porposamena aurkeztu zuen tokiko administrazioak, baina proiektua ez zetorren bat patinatzaileen nahi eta beharrekin. Udalak 40.000 euroko inbertsioa aurkeztu zuen 180 metro koadroko pista berri bat egokitzeko. Lamuza parkeko skate parkek 650 metro koadroko azalera dauka, eta erabiltzaileek egungo pista beste toki batean kokatzea eta moduluak konpontzea hobetsi zuten. “Gure ustez, benetako eta kalitatezko skate gune bat eraikitzeko diru nahikorik ez dagoen bitartean, hobe da 40.000€ horiek gaur egun daukagun Skate Park zaharra birmoldatzeko erabiltzea. Skate Park zaharra birkokatzea eta modulu berriak gehitzea zen gure hasierako proposamena, logikoena eta erabilgarriena izateaz aparte, merkeena eta ekonomikoki bideragarriena dena, hain zuzen ere”, adierazi zuten 2021eko urrian plazaratutako prentsa oharrean.

Polemikak polemika, 2022ko otsailean zabaldu zuten azpiegitura berria Lateorron 1.100 metro koadroko pump track pista batekin batera. Gaur egun dozenaka gazte eta ez hain gazte elkartzen dira bertan, eta espazioa handia ez den arren zale berri asko erakartzeko baliagarria ikusten dute erabiltzaile askok.

Etxetik oso gertu du Nerea Valle patinatzaileak Laudioko ‘bowl’ berria, eta egunero, 10 minutuz bada ere, denbora tarte bat dedikatzen dio bertan patinatzeari. Azpiegituraren hainbat behar nabarmendu ditu Vallek: “Zakarrontzi gehiago behar dira, jende asko igarotzen da bertatik eta askotan zaborrez beteta uzten dute dena. Ur txorrotarik ere ez dago”.

Pump track pistan jarri du arreta Andima Errazti amurrioarrak: “Goraka doan modalitatea da, eta Laudioko pista oso ondo dago. Ez da aurkitu daitekeen handiena, baina diseinu aldetik Euskal Herrian dagoen onenetarikoa da: hasiberri zein adituentzako egokia. Ni askotan joaten naiz”. Ez du, ordea, iritzi berdina skate pista berriari dagokionean: “Eraiki duten ‘bowl’ berria ez zait batera gustatzen. Uste dut herrian hainbetse urtez azpiegitura duin bat eskatu duten patinatzaileak isiltzeko egin dutela soilik. Oso txikia da, ez da baliagarria esperientzia dutenentzako”.

Amurrio erreferente

Laudion bakarrik ez, Urduñan, Orozkon, Luiaondon edota Amurrion ere aurkitu daitezke patinatzeko guneak.

“Amurrion zaletasun handia zegoen, inguruko herrientzat erreferentea zela esango nuke, baina azpiegitura egokirik ez zegoenez, jendeak albo batera utzi zuen kirola”

Amurrion, esaterako, 2005ean bota zituzten pista zaharrak eta bertako erabiltzaileak eskualdeko beste herrietara joaten ziren patinatzera eta BMXean aritzera. Andima Erraztik urteak daramatza BMXaren gainean igota eta ondo ezagutzen ditu zaletasunaren nondik norakoak; horrela gogoratu ditu garai horiek: “Amurrion zaletasun handia zegoen, inguruko herrientzat erreferentea zela esango nuke, baina azpiegitura egokirik ez zegoenez, jendeak albo batera utzi zuen kirola”, azaldu du Erraztik.

Azkenean, asko borrokatzeari esker skate pista berri batzuk egin zituzten Amurrion, baina oso estilo zehatz bati bideratuak, ‘street’ deritzona, eta ez zituen kirolari guztien nahiak asetzen. “Horrek eragin zuzena izan zuen, eta jende askok patinatzeari utzi zion. Horrelako azpiegitura bat eraikitzerako orduan egokiena herriko erabiltzaileen beharrak aztertzea da. Ziurrenik garai hartan herrian maila altuena zuenaren iritzia jaso zuten soilik, eta horregatik egin zituzten estilo horretako pistak”.

Aukera berri bat

Amurrion aurki inauguratuko den ‘bowl’ berriaren atzean aurkitzen da Andima Errazti. “Lau urtez egon naiz borrokatzen proiektua aurrera ateratzeko. Aurrekontu parte hartzaileetara aurkeztu nuen ideia baina ez zen aurrera atera. Kirol teknikariaren atea jo nuen ostean. Ezagutzen dut horrelako azpiegiturak eraikitzen dituen arkitektura enpresa bat. Dosier bat osatu genuen elkarrekin eta Udaleko batzar batean aurkeztu genuen”.

Erraztiren temak fruituak eman zituen, eta proiektua eraikitzeari ekin zioten. “Guri eskatu ziguten aholkularitza. Horrelako proiektuak ezin ditu edozeinek gauzatu, enpresa espezializatua behar da. Nik bat ezagutzen nuen, eta gure esku egon da diseinu guztia.”

Emaitzarekin oso pozik geratu da Errazti “40.000 euro inguruko aurrekontua genuen, diru partida baxua da horrelako proiektu baterako baina emaitza oso ona izan da. Laudioko pistak izandako aurrekontu ezberdinarekin emaitza txukunagoa atera da”. Laudion baino arrapala handiagoak egin dituzte, eta horrek maila minimo bat eskatzen du, baina Andimak osagarri ikusten du Laudion hasi eta trebatu ahala Amurrioko pistara jauzi egitearen konbinazioa. “Haurrek oso azkar ikasten dute, eta ‘bowl’ txiki bat segituan geratuko zaie estu. Amurriokoak garapenerako aukera handiagoak ematen ditu”.

Erraztik argi du: “Geroz eta azpiegitura gehiago, orduan eta zaletasun handiagoa egongo da eskualdean”. Azpiegituren kalitateak, gainera, eskualdetik kanpoko kirolari asko erakari ditzakeela adierazi du ere amurrioarrak. Bere burua jarri du adibidetzat; eskualdean pista egokirik ez eta Leioako skate parkera bidaiatu izan du astero.

Inaugurazioa prest

Maiatzaren 21ean inauguratuko dute ofizialki Amurrioko skate park berria. 16:00etatik aurrera egitarau berezia prestatu dute azpiegitura jendaurrean aurkezteko. “Aukera ona da herriak ezagutu dezan zer den zehazki eraiki duguna”.

“Teresa Fernandez, Sergio Layos, Danny Leon eta Ian Ponciano arituko dira Amurrioko skatepark berriko inaugurazio ikuskizunean”

Lau profesional ekarriko dituzte egun horretarako: Teresa Fernandez eta Sergio Layos munduko BMX txapeldunak, Danny Leon olimpiadetan parte hartu duen skaterra eta azkenik, Ian Ponciano skater bermeotarra. Lau profesionalek erakustaldia eskainiko dute Ruben Alvarez speakerraren gidaritzapean. Horren ostean, lehiaketa desberdinak antolatuko dituzte eta Aiaraldeko Soinu Sistemak eta Sabin Guarestik girotuko dute arratsaldea.

Txosna bat jartzeko asmoa ere adierazi du Andima Erraztik. Bertatik ateratako diru guztia Alemaniako Share a Bike - Share a Smile elkartera bideratuko dute. Elkarte horrek BMX piezak Afrikara bidaltzen ditu.

“Urtean behin Amurrioko skate pistan horrelako egitasmo bat antolatzea da asmoa”, azaldu du Andima Erraztik. Instagram kontu bat ere sortu dute: @amurrio_skatepark. Bertara igoko dituzte Amurrioko pistatik igarotzen diren erabiltzaile ororen argazki eta bideoak.

Zaletasuna bizitzeko 11 modu

Andima Erraztik 15 urte daramatza bizikleta gainean akrobaziak egiten. Mendiko bizikleta batekin hasi zen, basabideetan jauziak egitea atsegin zuelako. Amurrion beste patinatzaile batzuk ezagutu eta bigarren eskuko BMX bizikleta bat erosi zuen bere zaletasunean urrats berri bat emateko. Urteen poderioz hainbat denda eta marka espezializatuen laguntza jaso du, zaletasunarekin aurrera egin ahal izateko.

Hainbat txapelketetan lehiatu da, tartean Santanderren eta Vigon: “Santanderrekoa izugarria izan zen, munduko BMX kirolaririk onenek parte hartu zuten bertan. Ez nuen azken kanporaketa igaro zortzigarren geratu nintzen arren, baina oso ondo pasatu nuen”.

“Erreferenteak falta zaizkigu. Nik hasieran intimidatuta ikusten nuen nire burua skate pistan”

Emakumeak taula gainera

13-14 urterekin hasi zen Nerea Valle skate taula gainean ibiltzen. Surflaria da Valle, eta surfeko teknika hobetzeko hasi zen asfalto gainean patinatzen: “Hasieran garraio-metodo bezala erabiltzen nuen, surferako baliagarria zitzaidan eta. Horrela ibili nintzen hiruzpa lau urtez, baina pikatzen joan nintzen. Asko gustatzen zait nire burua neurtzea eta autosuperatzea, orduan egin nuen salto skate pistara”.

Emakume erreferenteen falta nabarmendu du Vallek; horrek eragin zuzena du neska gazteak patinatzera animatzerako orduan. “Erreferenteak falta zaizkigu. Nik hasieran intimidatuta ikusten nuen nire burua skate pistan, giro gatazkatsu baten erdian. Zorionez aldatuz doa giro hori, eta lehenengo fatxada igarota erraz integratzen zara mundu honetan. Egun batetik bestera arrapalak jaisteko txanden barruan nengoen. Asko pozten naiz mundu honen parte izateaz”.

Patinatzaile askok bezala, Vallek ere kostaldeko herrietara jo du maiz: “Lamuza Parkean oso gutxitan aritu naiz, bertako pista ez dator guztiz bat nire estiloarekin. Sopelanako skate parkera edota Berangoko UK-ra noa gehienbat”.

Bertan ezagutu zituen emakume patinatzaile gehiago, eta hauekin guztiekin harremana estutuz garatu du bere zaletasuna. “Neska patinatzaileen ‘crew’ bat ezagutu nuen: Roll It Girl. Mondragon Unibertsitateko ikasle talde batek sustatutako Leinn proiektua da, eta baina espazio seguru eta atsegin bat sortu dute neska gazte gehiago patinatzera animatu daitezen”.


Hemen bizi da maitasuna, baina ama-alabek ezin dute elkar ikusi

Ainhoa Olasok eta Enara Garciak zuzendu dute 'Hemen bizi da maitasuna'. Ama-alaba batzuen arteko hartueman gatazkatsua erakusten du film laburrak.

Eta hala ere, maitasuna han bizi da, zinegileek defendatu dutenez.


Giro ezin hobean egin dute Donosti Berri elkartearen mendeurreneko pala txapelketa mistoa

Amarako Donosti Berri elkarteak 100 urte bete zituen hilaren 1ean, eta asteburu horretan bertan egin zuten ospakizun handiaz gain, urte osoan zehar mendeurrena ospatzeko jarduerak egiten ari dira. Besteak beste, auzoko argazki zaharren erakusketa ere ikusgai jarri dute Easoko tren geltokian, eta hilaren 21ean Donostiako II. Bertsolari eguna egingo dute. Horrela, larunbatean pala txapelketa mistoa egin zuten auzoko frontoian, giro paregabean. Fede Casanovaren omenez egin zuten txapelketa.

Lehenengo honako partida hauek jokatu zituzten: Oroitz Alberdi-Leire Barrena bikotea Jonan Martin-Marta Alquegi bikotearen aurka, eta Amaia Munilla-Josetxo Alberdi bikotea Maddi Motxales-Egoi Alberdi bikotearen aurka. Martin-Alquegi eta Munilla-Alberdi bikoteak izan ziren garaileak, eta eurek jokatu zuten finala.

Azkenean, Martin-Alquegi bikoteak irabazi zuen finala, eta sari bikaina eraman zuen etxera, elkarteko presidente Iñaki Goñi Nerbios-en eskutik: arkume bat, bi trofeo, bi kamiseta eta ardo botila. Munilla-Alberdi bikoteak bi untxi eta bi ardo botila irabazi zituen, bigarren sailkatu gisa. Hirugarren saria, aldiz, Motxales-Alberdi bikotearentzat izan zen: bi ahuntz gazta eta bi sagardo botila irabazi zituzten. Azkenik, laugarren saria Alberdi-Barrena bikoteak eraman zuen: bi txistorra eta bi sagardo botila. Ondoren, bi dantzarik aurreskua dantzatu zieten parte hartzaile guztiei, eta han bildutako guztiek dantzan amaitu zuten eguna.

Jarraian, txapelketako bideoa eta irudi bilduma:


Ni ez naiz inor zure etxean sartzeko…

Gutun honen xedea Jon Molinak urriaren 29an idatzitako gutunari erantzutea da.

Ez dut uste inor "iraindu" dudanik; "ironizatu" egin dut eta hitz jokoak erabili ditut errealitate bat aurkezteko – hori da nire idatzien estiloa–, eta, bide batez, nire iritzia eman eta irakurleen hausnarketa eragin nahian.

Baina ikusten dudanez batzuek ironia ulertzen ez dutela, eta argudioak eskatzen dituzunez, hementxe doaz nire zutabean esan nahi nituenak modu aseptikoan, galdera formatuan:

Zergatik emakumeak ezin dira ama santu izan? Eta apaiz?

Zergatik ditu Elizak pribilegio fiskal eta ekonomikoak?

Zergatik inmatrikulatu dituzte herri askotako eraikin eta terrenoak?

Zergatik kristautu izan dute mundu erdia indarrean?

Zergatik Erromako mandamasek, urre artean bizi diren bitartean, kontrakoa predikatzen dute?

Zergatik esan izan dute homosexualitatea gaixotasun bat dela?

Zergatik ezkutatu eta babestu dituzte pederastia kasu pila bat? Portzierto, non dabil Kakux?

Zergatik…? Uf, kabreatzen hasi naiz…

Galdera hauei guztiei –eta beste askori– erantzun logiko bat emateko gai bazarete… argi dago nirekiko mundu paralelo baten bizi zaretela.

(Honaino, serio formatua; hemendik aurrera, ironiara bueltatuko naiz)

Seguru inkisizio santuari gustatuko litzaiokeela esaldia: "Ezberdin pentsatzen dugunon arteko elkarrizketa aberasgarria eta bizikidetza oztopatzen…". Fisioterapia eta masaje saio ederra emango lidakete lehenengo; eta ondo txurraskatu ondoren infernura bidali. A, ez. Orain, Elizak esan omen du infernua ez dela existitzen, eta linboa ere ez… Honi torkemado usaina hartzen diot.

"Ezberdinen arteko bizikidetza baketsua eta elkarrizketa sustatzearen premia"? Homosexualak barne? Edo komodiosmandakoak direnak bakarrik? Beldur gabe kanta dezagun.

Galdera deseroso hauek egin ondoren, gutxienez deskomulgatu egingo nautela uste dut… A, ez. Hori ere ia ezinezkoa dela, inskribatu kopurua ez jaistea komeni zaielako?

Ni munduko erregea banintz… Kristo erruki!

----------

Asier Elorza Gurrutxaga

Bergara


Gozatzen duen taldea ez da inoiz hilko


'Sagu txiki, sagu maite', Bego Alabazan

2-6 urte arteko haurrentzat.